Sora "B" gero eta liderrago

Sora "B"k 5 gol egin dizkio Danena bigarren sailkatuari eta 8 puntuko aldea ezarri dute sailkapenean. Sora "A"k bina egin du Amaikak Bat liderraren aurka. Jubenilek 1-3 hartu dute mendean Lengokoak taldea eta Infantilek 0-4 irabazi dute Azpeitian.

Apirilak 10, domeka

Gorengoen erregional maila

Taldeak: Soraluze "A" 2-2 Amaikak Bat

Goleatzaileak: Casado (1) eta Jurgi (1)

Sailkapena: 7. 41 punturekin

Sora "A"k ezin izan dio bi goleko errentari eutsi

Sailkapeneko oilarraren bisita izan du gaur arratsaldean Soraluze "A" taldeak Ezozi futbol zelaian. Talde biak garaipenaren bila atera dira berdegunera eta 12. minutuan etxekoak jarri dira markagailuan aurretik Casado elgoibartarraren golari esker (1-0). Goleatzaileak min hartuta partidua utzi behar izan du minutu batzuk beranduago. 28. minutuan Amaikak Bat taldeko atezainaren huts larri baten ostean lortu du Jurgi-k etxekoen errenta handitzea (2-0). Isusi, Soraluzeko atezainaren geldiketa batekin amaitu da lehen zatia.

Bigarren zatian debarrak partiduaren bila atera dira eta 50. minutuan lortu dute ezker hegaletik egindako jokaldi batean aldea murriztea (2-1). Soraluzeko taldea atzean baloia atera ezinik ibili da denbora luzez eta bisitarien erasoa geratzeko arazo handiak izan dituzte. Hurrengo minutuetan asko sufritu behar izan dute etxekoek. 80. minutuan iritsi da jokaldi nahasi baten ostean bisitarian berdinketa (2-2). Bigarren gola jasotakoan berpiztu da etxeko taldea eta beraienak izan dira partiduko azken gol aukerak. Pandok izan ditu garbienak lehena 82. minutuan eta bigarrena 93. minutuan ezker hegaletik jokaldia egin ostean jaurtiketa batekin.

Soraluze 7. postuan dago 41 punturekin eta datorrena astean Antzuola, azken sailkatua, hartuko du Ezozin.

1go Jubenilen maila IGOERA FASEA

Taldeak: Lengokoak 1-3 Soraluze

Goleatzaileak: Koldo (1), Letu (1) eta moha (1)

Sailkapena: 5. 21 punturekin

Apirilak 9, zapatua

1go Erregional maila KOPA

Taldeak: Soraluze "B" 5-1 Danena

Goleatzaileak: Letu (1), Txato (1), Raul (1), Borja (1) eta Egoitz (1)

Sailkapena: 1go 25 punturekin

Sora "B"k ez du huts egin zaleen aurrean

Danena, bigarren sailkatuaren kontra joaktu zuen atzo Sora "B"k Ezozi futbol zelaian. Partidu garrantzitsua lehen posturako aurkari zuzena delako Zizurkilgo taldea. Sora "B"k ez zuen hutsik egin zaleen aurrean eta 5-1 irabazi zuten

Partiduko lehen minutuak oso nahasiak izan ziren jokoaren agintea ez zuelako inork hartu. 20. minutuan izan zuten etxekoek lehen aukera "Letu"ren areaz kanpoko jaurtiketa batekin. 35. minutuan lortu zuen "letu"k saria Raul-ek egindako jaurtiketa baten aldaratzea hartu eta sare barrura bidalita (1-0). Etxeko taldea nagusi izan zen lehen zatiko azken minutuetan.

Bigarren zatiko lehen aukera Raul-ek izan zuen baina Danenako jokalari batek marratik ateratzea lortu zuen honen jaurtiketa. 67. minutuan Txatok egin zuen etxekoen bigarrena penaltiz (2-0). 72. minutuan sartu zuen Raul-ek hirugarrena (3-0). 74. minutuan Danena-ren gola iritsi zen Soraren arean jokaldi nahasi baten ostean (3-1). 79. minutuan Borjak , Jokinen pase luze bat baliatuta laugarrena egin eta partidua erabakita utzi zuen (4-1). 87. minutuan atzetik aurrera egin ostean, Haritz-ek, Oregiren pase luzea kontrolatu eta ate aurrean utzi zuen baloia Egoitzek sareratzeko.

Sora "B" gero eta liderrago da atzoko hiru puntuak lortu ostean eta Danena bigarren sailkatuarekin 8 puntuko aldea ezarri du 4 partida falta direnean. Hurrengo astean Ikasberriren aurka jokatuko dute.

1go Infantilen maila KOPA

Taldeak: Lagun Onak 0-4 Soraluze

Goleatzaileak: Jon Ander (2), Mikel Romero (1) eta Hodei Tajuelo (1)

Sailkapena: 3. 9punturekin


199 kilometro orduko abiaduran zihoan auto-gidari bat harrapatu dute Garesen

Gidaria 27 urteko Lizarrerriko gizonezko bat da, eta bi isun jarri dizkiote.

Foruzaingoak Garesen, A-12 errepidean, 199 km/h abiaduran zihoan auto-gidari bat harrapatu du.

Foruzaingoak jakinarazi duenez, atzo arratsaldean izan zen gertakaria, eta Iruñeako poliziek harrapatu zuten.

Gidaria Lizarrerriko 27 urteko gizonezkoa da, eta bi isun jaso ditu: 600 euro eta 6 puntu gehiegizko abiaduragatik, eta 400 euro aurreko gurpilak gastatuegi eramateagatik.


Mallabiabarrena, Europako txapeldun

Serbia mendean hartuta (75-60) irabazi dute Espainiako selekzioko 20 urtez azpiko neskek Europako Txapelketa. Eta, Arrasateko Itziar Mallabiabarrenak zuzenean hartu du esku garaipenean, nahiz eta finalean saskiratzerik ez lortu.

Ekainean, 21 urtez azpiko selekzioarekin Errusian Munduko Txapelketa jokatu eta gero (bederatzigarren sailkatu ziren), Hondarribia-Irun taldean dabilen Itziar Mallabiabarrena urrezko dominarekin itzuli da Bulgariatik, Europako Txapelketatik. Finalean, Serbia hasi zen markagailuan nabarmen agintzen (5-21), baina orduan etorri zen Jordi Fernandezen nesken erreakzioa. Mallabiabarrenari dagokionez, Arrasatekoak "dobletea" egin du azken hilabeteetan, bi txapelketa jokatu ditu jarraian, eta hori igarri egiten da. Erritmo onarekin hasi zen, baina nekearen eraginez txapelketak aurrera egin ahala Arrasatekoak geroago eta minutu gutxiago jokatu ditu. Hala ere, jokatu duenean maila onean egin du. Txapelketa amaitu berri, Mallabiabarrenak Eivissarako bidea hartu du, merezitako deskantsua hartzera.


"EHBai ontzen ari dela ikusi dugu, trantsizio fase horretan aitzina goazela"

Hauteskundeei begira nola jokatu edo instituzioetatik kanpo nola eragin, horrelako gogoetak izan ditu EH Bildu koalizioak lehen aldiz antolatutako udako unibertsitatean. Hiru egunez aritu dira Arbonan (Lapurdi).


Xalapartako partidak

Gaur dute ondorengo bikoteek partida hauek jokatzeko azken eguna: Gorrotxa-Jesus/Martin-Goñi; Ruiz-Ruiz/Esteban-Joaquin; Julio-Julio/Vicente-Julio; Igor-Iosu/Peli-Ramon; Martin-Iñaki/Koldo-Asier; Isidro-Montoya/Chema-Goyo; eta Justo-Pastor/Jose-Dani.


Ostegunean bukatzen da Errigorako produktuak eskatzeko epea

Nafar hegoaldeko uztako produktuak eskatzeko epea ixtear da. Martxoaren 12a, osteguna, da Errigorako produktu hauek eskatzeko azken eguna.

Nafarroa hegoaldeko oliba olio birjina estra (bost litroko bidoietan), eta arroza, pasta eta kontserbak (hamabi ontziko sortetan) erosi daitezke kanpaina honetan. Euskaraz etiketatuta eta ekoizlearen jatorrizko prezioan daude salgai.

Paperean, Zumaian, Agurtzane okindegian, Ilargi tabernan eta Inpernupe tabernan eskatu daitezke; online, berriz, Errigoraren webgunean.


Arrastoak

Moskuko KGB ren kuartel nagusia izandakoan giza arrastoak aurkitu dituzte berriki. Sobietar inteligentziaren egoitza nagusi ohia (argazkian) Nikolskaya kalean dago, Plaza Gorria eta Lubyankaren artean, eta guztira 34 eskeleto topatu dituzte, guztiak balaz zulatuak. Arrastoak ikertzen hasi dira eta, behin behineko emaitzen arabera, hilketak 1930eko hamarkadan gertatu ziren, Stalinen Purga Handiaren garaian hain zuzen. Dirudienez, garbiketa haren frogak ez zituzten behar bezala estali. Eta hala ere, izebergaren punta baino ez dira hezur horiek; 1937an, Purga bere gorenean zenean, eguneko 1.000 exekuzio burutzera iritsi ziren. Hezurren ondoan herdoildutako pistola bat ere aurkitu dute.


Hall, Rosbash eta Young, 2017ko Medikuntzako Nobel sariaren irabazleak

'Erloju biologikoa' izenekoaren gainean egindako ikerketengatik hautatu dituzte, eta abenduan emango diete.

Jeffrey C. Hall, Michael Rosbach eta Michael W. Young estatubatuarrek irabazi dute 2017ko Medikuntzako Nobel saria. Stockholmeko Karolinska Institutuko Nobel Batzordeak gaur eman du horren berri, eta "eguneko 24 orduetako erritmoa kontrolatzen duten mekanismo molekularrei buruz egindako aurkikuntzengatik" saritu dituztela azaldu du.

"Lurraren errotazioarekin" sinkronizatzeko, "landareek, animaliek eta gizakiek" euren erritmo biologikoa nola moldatu duten azaldu dute saridunek. Horixe da erloju biologikoa, eta hainbat arlotan aplikatzen da: bidaia luzeek eragiten duten 'jet lag' izenekoan, landareen funtzio klorofilikoan…

Erloju honek "zorrotz" egokitzen du gure fisiologia eguneko unearen arabera; hormona-mailan, gorputzaren tenperaturan, metabolismoan… Hala azaldu du epaimahaiak.

Erritmo biologikoa kontrolatzen duen genea isolatu zuten

Sariaren irabazleek eguneroko erritmo biologikoa kontrolatzen duen genea isolatu zuten; horretarako, zeluletan gauean pilatu eta egunean degradatzen den proteina bat kodifikatu zuten.

Halaber, zeluletako barneko erlojuan eragina duten proteinetako osagarri gehigarriak ere identifikatu zituzten, Suediako Institutuak argudiatu duenez.

Gaur eman dituzte jakitera saridunen izenak. Argazkia: EFE.

Hall 1945ean jaio zen New Yorken, eta Maineko Unibertsitatean egiten du lan, AEBn; Rosbash 1944an jaio zen, Kansansen, eta Walthamekoan dabil lanean; eta Young Miamin jaio zen, 1949an, eta Rockefeller Unibertsitatean egiten du lan, New Yorken.

Iaz, Yoshinori Ohsumi japoniarra saritu zuen Karolinska Institutuak, autofagiaren mekanismoak aurkitzeagatik. Prozedura hori funtsezkoa da osagai zelularrak degradatu eta birziklatzeko. Horrek garrantzi handia du hainbat fenomeno fisiologikotan.

Nobel sariak 9 milioi koroa suediar (943.784 euro) ematen dizkio irabazleari; beraz, hiruren artean banatu beharko dute. Azken bost urteotan lehen aldiz, baina, aurten igo egin dute irabazleak jasoko duen diru-kopurua.

Aste honetan, sari gehiago

Aste honetan, beste hainbat Nobel sari emango dituzte: asteartean, Fisikakoa; asteazkenean, Kimikakoa; ostiralean, Bakearena; eta astelehenean, Ekonomiakoa.

Sari guztien irabazleen izenak Stockholmen ematen dituzte jakitera, Bakearena izan ezik; azken hori Oslon ematen da. Hala nahi zuen Alfred Nobel handiki suediarrak, sarien sortzaileak (1833-1896), garai hartan Norvegia Suediako Erresuman baitzegoen.

Sariak abenduaren 10ean ematen dira beti, Nobelen heriotzaren urteurrenarekin batera, ekitaldi bikoitz batean. Stockholmeko Konserthusen eta Osloko Udaletxean egiten dira bi ekitaldi horiek.


Bulegoa itxita, abuztu osoan

Goiz Eguzkik jakinarazi du, abuztuan ez dela izango ileapaindegi eta pedikura zerbitzurik, eta bulegoa itxita egongo dela, irailaren 3ra arte. Aurreratu du, hala ere, igandeetan dantzaldiak izango direla.


Tarsiciok eta Peñak ezin izan dute Euskadiko Rallysprint Txapelketa irabazi

Azken probako azken txandara arte aukerak izan dituzte, baina azkenean Aingeru Castro eta Alaitz Urkiolarentzat izan da txapelketa.

Aingeru Castrok sare sozialetan onartu duenez bere ibilbideko Rallysprint txapelketarik gogorrena izan da. Ez da gutxiagorako. Hiru bikote irabazteko aukerekin heldu ziren Karrantzako probara: Iban Tarsicio-Iñigo Peña, Enrique Barrenetxea-Arando-Anartz Onandia, eta, Aingeru Castro-Alaitz Urkiola. Lehenengo biak, hein handian, irabaztera beharturik zeuden eta Castro-Urkiolak nahikoa zuten bigarren sailkatzea. Eta postu horretan amaitu zuten: bigarren. Barrenetxea-Arandok irabazi zuen Karrantzako proba eta Tarsicio abadiñarrak eta Peña atxondarrak osatu zuten podiuma. Txapelketako azken sailkapenean ere hirugarren geratu da Durangaldeko bikotea.

Gaua, kalterako

Lehenengo txandan Barrenetxea-Arando gehiago izan zen. Bigarrenean Tarsiciok hortzak estutu eta aurrea hartu zion. Azken txanda erabakiorra hasterako gaua zen eta gauez aritzea “ez zait ondo ematen”, onartu du Tarsiciok. Hortxe ihes egin zion txapelketak. “Irabazteko ilusio handia geneukan”, dio abadiñarrak, edozelan ere, egin duten denboraldiagaz oso pozik dago. “Mendiko txapelketa irabazi dugu eta rallysprintean azken lasterketaraino irabazteko aukerekin egon gara. Babesleekin berba egin dugu eta pozik daude. Balorazioa oso ona da. Datorren urtean berriro saiatzeko gogotsu gaude”.

Orain aste batzuk, Tarsiciok eta Peñak Mendi Igoeren Euskadiko Txapelketa irabazi zuten.


Zaborrak bereizteko urrats berriak

dugu sortzen ditugun hondakin eta zaborrei behar den bezalako tratamentua ematen ahal izateko. Orain arte kristala zen bereizten ginuen bakarra, bainan urtarrilaren 1etik aitzina erabiltzeko hainbat gisako kontenedoreak jarri dizkigute: kristala, papera, tetrabrika, plastika eta aluminioa bakoitza bere aldetik biltzeko.

Bertzalde, Lurberriko zabortegia itxiko da eta neurri handiko hondakinak Amotzen dagoen zabortegira eraman beharko dira; horrat eraman ahal izateko familia bakoitzari txartel bat emanen zaie. Pilak ere Amotzen bilduko dire. Guzti hunen berri emateko Udalak informazioa etxeetara igorriko du. Oraindik izanen da seguraski jende franko halako bereizketa egiteko lanik hartu nahi ez duena, bainan azpimarratu behar da lan hau behar-beharrezko dela gure ondokoei inguru trixte eta hondatu bat utzi nahi ez badiegu.


Etxalarko Udalak eta Eusko Ikaskuntzak lankidetza hitzarmena sinatu dute asteazken goizean

Patxiku Irisarri Etxalarko alkateak eta Sixto Jimenez Eusko Ikaskuntzako Nafarroako lehendakariordeak

Etxalarko udalaren eta Eusko Ikaskuntzaren arteko lankidetza hitzarmena sinatu dute maiatzaren 20an, asteazken goizean Patziku Irisarri Etxalarko alkateak eta Sixto Jimenez, Eusko Ikaskuntzako Nafarroako lehendakariordeak. Beraiekin batera, Arantxa Zubieta Etxalarko zinegotzia eta Garazi Lopez de Etxezarreta Eusko Ikaskuntzak udalekin harremanatzeko duen arduraduna izan dira Etxalarko Herriko Etxeko ekitaldian.

440 liburu

Hitzarmen honekin, Eusko Ikaskuntzak, bere argitalpenen bilduma osoa, 440 liburu, eskainiko dio Etxalarko Udalari. Horren erakusgarri, Manuel de Irujoren omenez egindako liburua eta Eusko Ikaskuntzaren sorrerako 1818ko araudiaren faksimila oparitu dizkiote Etxalarko Udalari. Irujoren omenezko liburu horretan, Fernando Mikelarena eta Pilar Erdozainek Etxalar eta Lesakako olei buruz idatzitako artikulu bat ageri da.

300 euroko kuota

Etxalarko Udala Eusko Ikaskuntzaren bazkide Ongile bihurtuko da eta aurten 300 euroko kuota ordainduko du. Modu berean, Etxalarko Udalaren eta Eusko Ikaskuntzaren artean adosturiko kultur ekintza bat prestatuko du Eusko Ikaskuntzak urtean behin Etxalarren. Eusko Ikaskuntzak urtero publikatzen dituen liburuak doan emango dizkio Etxalarko udalari, hitzarmen honek indarrean dirauen bitartean.

Euskal Herrian 99 udalek sinatua dute hitzarmena

Etxalarkoa da gure inguruan Eusko Ikaskuntzarekin elkarlan hitzarmena sinatu duen azken udala. Aitzinetik, Azkain eta Sara (1996) Bera (2003), Lesaka (2005), Senpere (2007) eta Zugarramurdi (2008) bazkide egin ziren. Etxalarkoarekin, Euskal Herrian 99 dira Eusko Ikaskuntzarekin hitzarmena duten udalak, 19 Nafarroan eta 10 Lapurdin.


Tortilla lehiaketa, afaria eta suak, plazan

Karmen Eguna da bihar, eta ohi bezala, Karmen bezpera ospatuko dute gaur, Goizuetan. Herriko plazan elkartuko dira, eta eguraldi txarra eginez gero, goiko Pilota Plazara mugituko dira. Batean edo bestean izan, patata tortilla lehiaketarekin ekingo diote herritarrek, arratsaldeko 19:00etatik 20:0etara. Parte hartzeko, aurrez eman behar zen izena, eta apuntatu direnek, zartaria, sua, olioa eta beharrezko tresnak eraman beharko dituzte. Udalak emanen dizkie gatza, tipula bat, patata kilo bat eta 12 arrautza, beste osagairik ez baita onartzen. Koadrilaka edo binaka ere hartuko dute parte zenbaitek!

Herri afaria, norberak eramandakoarekin

Eta lehiaketaren ondoren, herri afaria eginen dute, 20:30etan hasita, norberak eramandakoarekin. Udalak jarriko ditu mahai eta aulkiak, plastikozko platerak, basoak, tenedoreak eta labanak. Eta edariak ere bere kontura! Ardoa, sagardoa edota freskagarriak aukeran.

Eta bukatzeko, suak piztuko dituzte plazan bertan, iluntzeko 21:30ak aldera.


Jon Irazu seigarren, Euskal Herriko Aizkolari Txapelketan

Iñaki Azurmendik jantzi zuen txapela Euskal Herriko Aizkolari Txapelketan eta Jon Irazu zizurkildarrak seigarren postuarekin konformatu beharra izan zuen. Finala prestatzeko denbora gutxi izan zuen Irazuk eta hala ere, paper ona egiteko aukera izan zuen. 44 minutu eta 27 segunduko denbora egin zuen aizkolari zizurkildarrak.


Eako hondartzan (Bizkaia), bihotzekoa izan du gizon batek, eta Osakidetzako helikopteroa haren bila joan da.


10 urteak ospatzeko, hainbat lagun elkartu ditu Anbotok

Gaur 10 urte jaio zen Anboto astekaria, eta urtemuga ospatzeko hainbat kolaboratzaile, udal ordezkari zein eragile sozialen babesa izan dugu. Atzo Plateruena kafe antzokian elkartu ginen argazkia ateratzeko.

2001eko azaroaren 9an jaio zen Anboto euskarazko kazetaritza jorratzeko asmoz, eta 10 urteotako lanaren ondoren egunez egun hazten joan den proiektua da. Asko eta asko izan dira -eta dira gaur egun- kolaboratzaile eta laguntzaileak, egitasmoaren bidelagunak.

Anbotoren lagun eta gizarte zein politika mailako ordezkariekin Plateruenean batu ginen atzo, talde-argazkia atera eta lagun-giroan solasteko. Eskerrik asko guztiei, eta Zorionak Anboto!


Hitzaldia (liburuaren aurkezpena): Idoia Barrondo, Nuria Hache. Marijaia

Ekainaren 7an, Foru Liburutegian

Data: Ekainaren 7a

Ordutegia: 19:00-20:30

Tokia: Foru Liburutegia, 2. solairua (Hitzaldi Aretoa)

Hizlariak: Idoia Barrondo, Nuria Hache

Hizkuntza: Elebiduna (euskara-gaztelera)

Oharrak:

Doako sarrera, edukiera osatu arte (50 pertsona).

Foru Liburutegian sartzeko NANa, pasaportea ala Liburutegiko Txartela aurkeztu behar da).


Gizonentzat, sukaldaritza eta arropa lisatzen ikasteko ikastaroak; emakumeentzat, brikolajea eta elektrizitatea

Nik ere egin beharra daukat lantegietan izena emateko epea zabaldu du Iruñeko Udalak.

Doako eskolak astean bitan izanen dira, ekainera bitarte, eta 010 telefonora deituta eman behar da izena, otsailaren 14a arte.

Nik ere egin beharra daukat zereginak elkartrukatzeko doako lantegietan izena emateko epea zabalduko du Iruñeko Udalak bihar, otsailaren 1ean, asteazkenarekin. Autonomia- eta ahalduntze-ikastaroek zenbait alorretan trebatzeko eskolak eskainiko dituzte. Gizonen kasuan, kozinatzen, arropa lisatzen, garbitzen, josten eta etxeko beste zenbait zereginetan aritzen irakatsiko zaizkie. Emakumeendako prestatutako ikastaroetan brikolajea, iturgintza eta elektrizitatea jorratuko dira, zeinak gizonei esleitu ohi zaizkien ardurak baitira. Eskolak Fiteroko Monasterioaren kaleko 15.eko behean dauden prestakuntzarako udal-lokaletan izanen dira.

Izena otsailaren 14ra bitarte eman daiteke, Herritarrendako Arreta Zerbitzuaren 010 telefonora deituta (948 420 100 telefonoan mugikorretik edo Iruñeaz kanpotik deituz gero), astelehenetik ostiralera 08:00etatik 19:00etara, eta larunbatetan 09:30etik 13:30era. Parte hartzeko baldintza da 18 urtetik gora izatea, bai eta aurreko ediziotan parte hartu ez izana ere. Horrez gain, lehentasuna izanen dute Iruñean erroldaturik dauden pertsonek. Eskainitako leku-kopurua baino pertsona gehiagok ematen badute izena, otsailaren 15ean eginen den zozketa informatikoaren bidez esleituko dira lekuak.

Lantegiak martxoaren 1ean hasiko dira, eta amaitu, maiatzaren 22an emakumeenak, eta ekainaren 7an gizonei zuzendurikoak. Astean bi saio izanen dira, astelehenetan edo asteazkenetan, biak 19:15etik 21:15era. Autonomia pertsonal handiagoa lortzeko gaitasunak hobetzeaz gain, honako helburu hauek dituzte lantegiek: alde batetik, hausnartzea etxeko esparruan ematen den lan-banaketa desorekatuaren inguruan eta horren ondorioz gertatzen diren desberdintasunen inguruan; eta bestetik, kontuan hartzea izan badirela aldatu daitezkeen portaerak eta har daitezkeen ardurak berdintasuna, erantzunkidetasuna eta norberaren ahalduntzea lortuko bada. Hartara, posible izanen da lanen banaketa bidezkoa egitea, lanerako eta aisialdirako denbora partekatzea, gizon edo emakume izateagatik ukatu zaizkien jarduerei berriz ere ekitea edo familiako txikien aurrean eredugarri izatea.

Ikastaro hauek Emakumeen eta Gizonen arteko Aukera Berdintasunerako Iruñeko Udaleko III. Planaren barruan daude. III. Plan horrek sentsibilizazioa laguntzeko eta gizon eta emakumeen gaitasunak hobetzeko konpromisoa hartzen du bere gain, besteak beste, eta etxean familia-esparruko berezko lanen inguruan ikastea eta erantzunkidetasuna azpimarratzen dute.

Zereginak elkartrukatzeko lantegiak: Nik ere egin beharra daukat

Izena ematea: otsailaren 1etik 14ra bitarte, Herritarrendako Arreta Zerbitzuaren 010 telefono zenbakian (948 420 100 zenbakian, mugikorretik edo Iruñeaz kanpotik deituz gero).

Baldintzak: adin nagusikoa izatea eta Iruñean erroldaturik egotea

Emakumeendako prestakuntza: iturgintza, elektrizitatea eta etxeko brikolajea

Gizonendako prestakuntza: sukaldaritza, arropa lisatzea, garbiketa-lanak eta joskintza

Datak: emakumeendako ikastaroak, martxoaren 1etik maiatzaren 22ra arte; gizonendako ikastaroak, martxoaren 1etik ekainaren 7ra bitarte

Eskolen ordutegia: astelehenetan edo asteazkenetan, 19:15etik 21:15era


‘Euskaldunon Egunkaria’ itxi izana salatzeko plazan bildu ziren herritarrak

KONTZENTRAZIOA izan zen herenegun iluntzean Plazan. Auzitegi Nazionalak Euskaldunon Egunkaria itxi zuela 5 urte bete diren honetan erabaki horrekiko gaitzespena erakutsi zuten berriro ere herritarrek eta auzi honetan inputatutako pertsonei beren elkartasuna adierazi. Guztira 12 dira Euskaldunon Egunkaria auzian inputatutako lagunak: Pello Zubiria eta Begoña Zubelzu hernaniarrak, eta Joan Mari Torrealdai, Iñaki Uria, Txema Auzmendi, Martxelo Otamendi, Xabier Oleaga, Xabier Alegria, Joxe Mari Sors, Ainhoa Albisu, Mikel Sorozabal eta Fernando Furundarena. Epaiketak laister hasi litezkeela aurreikusi dute. Bestalde, datorren ostiralean Euskaldunon Egunkariaren auziaren inguruko hitzaldia izango da iluntzean Biterin.


Gu gara memoria

Pasatu berri da urriaren 12a, batzuentzat «Hispanitate Eguna» da, «Colonek Amerika deskubritu zuen egun handia», eta, beraz, egutegi gregorianoaren arabera, Espainiar Estatuan jaieguna; beste batzuentzat, berriz, Abya Yalako (Latinoamerika kontzeptuaren jatorrizko izena) herrikideen eta lurraldearen ustiaketa, inbasioa eta sarraskia irudikatzen duen eguna da, «Erresistentzia Eguna» deiturikoa. Argi dago, batean zein bestean, desberdin ulertzen dira, nola historia, hala memoria. Hori ez da kontu berria, baina zein da gure historia?

Galdera potoloa da, baina iruditzen zait 1514. urteko gertaera haietaz mintzatzerakoan, aintzat hartu behar dugula, ordukoan gure herrian zer gertatu zen. Burura datozkit Zugarramurdin eta bailaran sorgintzat jo eta auzipetutako 300 herritarrak, baita Logroñoko epaiketan (1610) erail zituzten 12 herritarrak (gehienak emakumeak, noski) ere. Baina, zein izan zen Europa osoan zabaldu zen sorgin-ehizaren helburua? Lancre inkisidorearen aginduz, Euskal Herrian, ehunka lagun prozesatu eta exekutatu zituzten. Hona bere hitz batzuk: «euskal emakumeek sagarrak besterik ez dituzte jaten». Alegia, Evak bezala, debekatutako sagarrak jaten zituztela, eta, hortaz, bekatariak zirela. Bestalde, XV. eta XVI. mendeetan, Espainiako Errege Katolikoen (Castillako Isabel eta Aragoiko Fernando) aginduz, Abya Yalako lurretarako joan ziren Cristobal Colon eta, harekin batera, beste hainbat. Besteak beste, hango herritarrak «zibilizatzea» zuten helburu, eta horretarako inposaketa izan zuten oinarri, eta bi tresna nagusi: erlijio kristaua eta gaztelania.

Aipatutako kontakizunak garai bertsukoak diren arren, oso leku desberdinetan gertatu ziren, baina ba al dute antzekotasunik? Baietz esango nuke. Modernitatearen sustraiak daude bertan, hau da, arrazoiaren, eskubideen eta askatasunaren Europa definitzen hasten denekoak. Esaldi honek definitzen du zein zen sasoi hartako filosofia: «pentsatzen dut, beraz, banaiz». Baina Karina Ochoa Mexikoko soziologo eta ekintzaile feministak dioen moduan, «arrazionalitate modernoak behar du genozidioaren ekintza irrazionala, eta are gehiago, ez dago modernitaterik esklabutzarik gabe». Alde horretatik, nahiz eta garai hartako jazoerek Euskal Herrian edo Abya Yalan modu eta dimentsio diferenteak zituzten, bortxa tresnatzat hartuta, hitzarmen sozial berri bat inposatu zen, zeinetan arautu ziren izateko, egoteko, pentsatzeko eta ekiteko modu jakin batzuk.

Hortaz, historiaz ari garela, eta, batez ere historia birdefinitzeaz, garrantzitsua deritzot memoriaz ere aritzea. Etenik izan ez duen memoria bakarra garaileena da, baina euskaldunona, emakumeona, indigenona... horrelakorik izan ez denez, horietan arakatzeko gonbitea egin nahiko nuke; ez hainbeste testu liburuetan begiratzekoa, baizik eta gure gorputzetan eta inguruan ditugunetan arreta jartzekoa. Eraiki ditzagun zubiak, piztu ditzagun suak, eta sortu ditzagun memoria dekolonialak.


Aiton Borda zabalik da berriz ere

Oso eragile aktiboa da Aiton Borda; besteak beste, abesbatza eta mendi taldea ditu.

Gaur egun zaharren egoitza hartzen duen lokala anbulatorioa zen iraganean. Hori dela eta, berritze lanak egin berri ditu udalak, instalakuntzak hobetu eta gune berriak sortuz, zabalagoak eta irisgarritasunaren ikuspegitik egokiagoak.

Elkartearen bi espazioak guztiz eraberritu dituzte. Beheko espazioak distribuzio berria du, zabalagoa, irekiagoa eta argitsuagoa. Erabilera anitzeko gela handi bat eraiki dute, komuna handitu eta bi bulego atondu dituzte, bata masajista eta podologoarentzat, eta bestea, Aiton Borda elkarteko zuzendaritzarentzat. Goialdea, berriz, zorua guztiz eraberritu dute.

Horrez gain, kanpoko fatxada berritu dute, isolamendu termiko eta akustikoarekin, eta instalazio elektrikoa, iturgintza, saneamendua eta argiztapena erabat berritu dituzte. Leihoak ere aldatu dituzte, neguko hotzari aurre egin, eta bide batez, energia aurrezteko.


Hegatz urpekaritza taldeak uda honetan ere irteerak antolatu ditu

Urtero bezala, Hernaniko Hegatz urpekaritza taldeak irteerak antolatu ditu. Iraila amaierara arte, ia igandero hitzordua izango dute Gipuzkoako kostaldean murgiltzeko.

Parte hartzeko aukera

Hegatz taldeak irteera irekiak antolatzen ditu. Beraz, urpekaritza gustuko dutenei gonbitea zabaldu die. Ezinbestekoa da urpekaritza egiteko federazioaren lizentzia eta titulua izatea.

Hitzorduak eta tarifak

Parte hartzeko, irteera egunean bertan, Jauregi auzoan dagoen egoitzara joan behar da goizeko 8:45etan. Bazkide direnek 5 euro ordaindu beharko dute, kirol bazkideek 10 eta beste guztiek 15.

Irteerak

Uztailak 19......Hondarribia

Uztailak 26....................Orio

Abuztuak 23..............Pasaia

Abuztuak 30............Getaria

Irailak 6.........................Orio

Irailak 13..................Getaria

Irailak 20....................Pasaia

Irailak 27.....................Getaria


Norbere buruaren bila

Idazlea: Patxi Zubizarreta. Ilustratzailea: Elena Odriozola. Argitaletxea: Elkar.

Zer pasatzen da futbolariaren burutik, penaltia bota behar duenean? Noraino egin behar du atzera, abiadura egokia hartzeko? Eta bi galderak batuta: noraino egingo du atzera bere bizitza berrosatu behar duen batek, baloirantz jo aurretik?

Gutxi-asko honela laburtu liteke —abiatzen den unetik amaiera arte— obra honek bere laurogei orrialdeetan eskaintzen duen ibilbide literarioa.

Futbolean ari diren haur hauena aitzakia da arnasaren beharra aldarrikatzeko eta, bide batez, haren faltan dagoenari hats pixka bat ematen ahalegintzeko.

Bai, arnasa hartu, norbere burua bilatu, munduan kokatu, eta aurrera egiteko berriz ere.

Haurra bere bakardadean, edo ia. Haurra lau aingeru guardakoek babestuta. Haien begietan, vigilanti oculo, hamaika lekutatik pasatuko baita, ez beti arriskurik gabe, bere helburua lortu bitarte.

«Kepa atezaina, Nikolas non da? Bidean. Zer egiten? Atzeraka joaten. Atzera zertarako? Abiada hartzeko. Abiada zertarako? Indarra hartzeko. Indarra zertako? Balioa botatzeko. Baloia zertako? Txuta egiteko. Txuta zertako? Gero bere lagunek barre ez egiteko».


Santamas eguneko giroa [ARGAZKI GALERIA]

Kaleko giroa, dantzariak, joaldunak, herri kirolak, animaliak, txerriak... Askotariko irudiak utzi dizkigu Santamas egunak.

Galeria honetan batu ditugu hainbat.


Barrenetxea IVak lagunduko dio gaur Ezkurrari, kantxarako berragerpenean

Koteto Ezkurra beteranoak bi aste pasa ditu kantxatik kanpo eta gaur jokatuko du berriz, Endika Barrenetxea hernaniarra lagun duela. Barrenetxea IVak lan potoloa izango du gaur, eta bere golpearekin saiatuko da partidua hausten, Urriza eta Olazarren kontra. Galarretan, 16:00etan hasiko den jaialdiko bigarrena.


Bera Berak berriz ere uko egin dio Txapeldunen Liga jokatzeari

Bera Berak uko egin dio Txapeldunen Ligari. Iragan sasoian egin bezala, ez du baliatu Europako txapelketa nagusian jokatzeko aukera. Atariko kanporaketa bat jokatu behar izateak eta txapelketak inposatzen dituen neurri logistiko zorrotzak dira arrazoia. Taldeak ohar bidez jakinarazi duenez, «bakarrik ezin dio horrelako erronka bati heldu, nahiz eta kirol merituengatik merezi». Txapeldunen Ligan ez, EHF Kopan parte hartuko du, Europako bigarren txapelketan. Iragan sasoian final-laurdenetara arte iritsi zen txapelketa horretan.

Bera Berak atzo jakinarazi zion Europako Eskubaloi Federazioari ez zuela Txapeldunen Liga jokatuko. Espainiako ligak behera egin du Europako sailkapenean, eta txapeldunak ez du Txapeldunen Ligako lehen faserako sailkapena ziurtatua. Horretarako atarikoa jokatu behar du, eta Txapeldunen Ligak eskatzen duen ahalegin ekonomikoa handiegia da kanporaketa «oso gogor» batean dena jokoan izateko. Duela bi sasoi Bera Berak Txapeldunen Liga jokatu zuen, eta zulo handia utzi zion aurrekontuan.

Arrazoi logistikoak ere badaude, Txapeldunen Ligan aritzeko baliabide handiak behar direlako: 2.000 ikuslerentzako pabiloia, pista urdin berezia, zazpi kamerako telebista ekoizpena... Partida asko lirateke guztira, eta bidaia kostuak ere handiak. Zuzendaritzaren ustez, kirol mailan ere zama handia litzateke, udan taldea birmoldatu beharko duelako.


Iritsi dira Goxua eta Frontenis txapelketako finalak

Goxua3. mailaMonkiki-Noveleta / Iñaki-Azpirotz2. mailaIñaki-Aitor / Jesus Javier-Mikel1. mailaIñaki-Aritz / Xabi-JulianFrontenis3. mailaNora-Eider / Nahia-Lorea2. mailaHaizea-Argiñe / Jone-Esperanza1. mailaNerea-Maria / Bea-RakelAzkenik bihar izango dira Irurtzungo goxua eta frontenis txapelketako final handiak. Saizulo gazte elkarteak antolatuta, azarotik, 69 bikote aritu dira Irurtzun eta Etxarrengo frontoietan, 46 bikote nesken frontenis txapelketan eta 92 gizonezkoen goxua txapelketan, 3 mailatan banatuta. Sakanako txoko guztietatik etorritako partaideek hartu dute parte txapelketetan, baina baita Iruñea, Etxauri, Olloko eta Goñiko bailara, Ororbia, Eraso eta Lekunberritik gerturatutakoak ere.Finalak bihar arratsaldeko 16:00etatik aurrera izango dira Bi Aizpe pilotalekuan.Sari banaketa ondoren afariaFinalak jokatu ondoren, sari banaketa Irurtzungo eskoletako jangelan egingo da. Antolatzaileek adierazi digutenez, bertan gonbidatu bereziak egongo dira. Eta sari banaketa bukatuta 150 pertsonarendako afaria egongo da. Aukera ezin hobea txapelketa lagun artean eta jai giroan bukatzeko.


Guaidok Leopoldo Lopez askatu, eta kolpe militarra deitu du Maduroren aurka

Estatu-kolpe saiakeraren ondotik, istiluak izan dira Caracasen. Armadaren "leialtasun osoa" daukala azpimarratu du Madurok. Leopoldo Lopez Txileko enbaxadara joan da.

Juan Guaido Venezuelako oposizioko buruak Nicolas Maduro Gobernutik kentzeko kolpe militarra deitu du, chavismoaren aurkako militarrek Leopoldo Lopez oposizioko kidea askatu eta gero. Lopez 13 urteko zigorra betetzen ari zen, etxean, Caracasen.

Matxinadarako deiaren ondotik, mobilizazioak eta istiluak izan dira Caracasen, baina, Venezuelako Armadako buruzagiek Maduroren ondoan jarraitzen dute eta kuarteletan ez da mugimendurik izan, oraingoz behintzat.

Guaidok berak iragarri du albistea, Twitterreko bere kontuan zabaldutako bideo batean. Grabazioan militarrez inguratuta azaltzen da Guaido, Lopez atzean duela. Nabarmendu duenez, militarrak berarekin ditu "Maduroren usurpatzea eteteko azken faseari ekiteko" ('Askatasun Operazioa' deitu du).

"Gaur hasi da usurpatzea eteteko azken fasea", nabarmendu du, eta Maduroren aurka altxatzeko eskatu die militarrei.

"Asko dira militarrak. Familia militarrak pauso bat aurrera eman du. Entzuten ari diren guztiei esan nahi diet: hauxe da unea. Lasaitasunez, ausardiaz eta zentzutasunez jokatu behar dugu Venezuelara barealdia hel dadin. Jainkoak bedeinka zaitzatela, aurrera jarraituko dugu. Venezuelan demokrazia eta askatasuna berreskuratuko ditugu", adierazi du.

Guaidok kalera irteteko eskatu die bideoan Venezuelako herritarrei: "Badakigu herria alde dugula, baita militarrak ere. Indar armatuak herriaren, Konstituzioaren alde daude".

"Venezuelako presidente eta Indar Armatuen buruzagi legitimoa naizen aldetik soldadu guztiei, familia militar guztiari, egiten diet deia balentria honetan laguntzeko beti egin izan dugun moduan: Konstituzioaren baitan eta indarkeriarik gabe", erantsi du Guaidok.

BIDEOA | Leopoldo Lopez oposizioko kidea askatu dutela iragarri du Juan Guaidok

Bideoa zabaldu eta gutxira Caracas kanpoaldeko etorbide batean bigarren agerraldi bat egin du Guaidok. Azaldu duenez, "Indar Armatuen talde zabal baten babesa" du, eta ez bakarrik hiriburuan, "herrialde guztian zehar".

Horrez gain, iragarri du arrazoi politikoengatik preso dauden zibil eta militar guztiei amnistia emateko dekretu bat onartu duela. Indultu horri esker askatu omen dute Leopoldo Lopez bera.

Lopezek ere adierazpenak egin ditu: "Zaintzaileak ditut lagun, eta ziur naiz militar gehiago batuko zaizkiela". Herritarrei ere kalera ateratzeko deia egin die Guaidok, Maduroren kontrako "lehen fasea amaitzeko" eta boteretik kentzeko.

Armadaren "leialtasun osoa" duela ziurtatu du Madurok

Bien bitartean, Jorge Rodriguez Venezuelako Komunikazio ministroak iragarri du "militar traidoreen talde txiki bati aurre egiten eta indargabetzen" ari direla.

"Venezuelako herriari esaten diogu une honetan: militar traidoreen talde txiki bati aurre egiten eta indargabetzen ari gara; Konstituzioaren eta Errepublikako bakearen kontrako Estatu Kolpe bat bultzatzeko jarrera hartu dute Altamira Banalekuan", esan du ministroak Twitterren.

Nicolas Madurok ere Twitter bidez hitz egin du, eta Guaidoren estatu kolpe saiakerari "altzairuzko nerbioekin" aurre egitea eskatu du Venezuelako presidenteak. Halaber, Indar Armatuetako komandante nagusien "leialtasuna" duela ziurtatu du.

Defentsa Eskualde (Redi) eta Defentsa Integraleko Zonalde (Zodi) guztietako komandanteekin hitz egin duela azpimarratu du Madurok. "Herriari, Konstituzioari eta aberriari leialtasun osoa" adierazi diete.

"Bakearen garaipena ziurtatzeko herriaren mobilizazio handia nahi dut. Irabaziko dugu! ", aldarrikatu du presidenteak Twitter sare sozialean.

BIDEOA | Venezuelako Armadako tankeek manifestari talde bat harrapatu dute:

La Carlota base militarren hasi da matxinada

Juan Guaidok La Carlota base militarretik egin du altxamendurako deia goizean goiz, Leopoldo Lopez eta Maduroren aurkako militar talde bat ondoan zituela.

Alabaina, eta EFE agentziak zabaldu duenez, gainerako militarrak barruan geratu dira, Madurorenganako leialtasunari eutsiz. Eta orain, inguru horretan, istiluak izaten ari dira, hainbat manifestari joan baitira haraino.

Guaidori babesa erakutsi dioten militarrak 40 bat dira, baina oraingoz ez dute zehaztu herrialdeko beste kuartel batzuetan matxinadarik izan den edo ez.

EFEren arabera, Guaidoren aldeko militarrek hainbat aldiz airera tiro egin dute, eta Maduroren aldeko soldaduek gauza bera egin dute gero. Horren ondotik gas negar-eragileak jarri dizkiote elkarri.

Hau guztia Maduroren aurkako manifestariak La Carlota base militarrera iritsi aurretik gertatu da.

BIDEOA | Juan Guaidoren jarraitzaileek autobusak erre dituzte Caracasen:

Guaidok manifestaziotik alde egin du, eta Lopez Txileko enbaxadan babestu da

Matxinadarako deiaren berri izan ostean, Guaidoren jarraitzaileak Caracasen eta Venezuelako beste hainbat tokitan –Carabobo, Zulia edo Lara estatuetan, esaterako- mobilizatu dira.

Hasiera batean La Carlota base militarrean bildu dira, eta gero Altamira auzora ere joan dira, oposizioaren gotorlekutzat jotzen den auzora, hain zuzen ere. Toki batetik bestera kilometroko tartea dago.

La Carlotan, Guaidoren aldekoek molotov koktelak eta harriak jaurti dituzte militarren aurka, eta soldaduek gas negar-eragileak eta perdigoiak botata erantzun dute. Base militarrean sartzen saiatu dira manifestariak.

Altamirako plazatik abiatu da oposizioaren manifestazioa, Miraflores Jauregirako noranzkoan, helmuga Venezuelako Presidentziaren egoitza ote zen argitu ez badute ere.

Guaido eta Lopez joan dira manifestazioaren buruan. Madurok militar "gutxi batzuen babesa" baino ez duela azpimarratuta, soldadu horien zain kalean izango direla agindu dute, eta mobilizazio mugagaberako deia egin diete herritarrei.

Hala ere, istiluak eta manifestarien aurkako oldarraldiak hasi direnean, biek ala biek handik alde egin dute.

Aurrez, Guaidok esan du asteazken honetan ere protestak izango direla eta erantsi du datozen orduetan jakinaraziko dituela bere ibilbide-orriaren xehetasunak.

Horrela, Leopoldo Lopez Txilek Caracasen duen enbaxadan babestu da. Lilian Tintori emaztea eta alaba ere bertan dira goizaldeaz geroztik.

Ildo berean, hogei bat militarrek Brasilgo enbaxadan sartzeko baimena eskatu dutela iragarri du Bolsonaroren Gobernuak.

Caracaseko manifestazioa desegintzat eman dute, baina Venezuelako hiriburuan eta beste hainbat hiritan protestak eta istiluak izaten ari dira.

EFE agentziaren arabera, estatu-kolpe saiakeraren ondorioz izan diren liskarretan gutxienez 69 pertsona zauritu dira.

BIDEOA | Nahasmena eta tentsioa goraka, Caracasen:

Nazioarteko herrialde gehienak, estatu-kolpearen alde

Bestalde, nazioarteko komunitateko gobernuen gehiengoak babestu egin du Nicolas Maduro presidentea boteretik kentzeko Juan Guaidok bultzatu duen estatu-kolpe saiakera.

Guaidoren alde agertu diren herrialdeak hauek dira: Ameriketako Estatu Batuak, Erresuma Batua, Frantzia, Kolonbia, Costa Rica, Panama, Peru, Argentina, Txile eta Brasil.

Gainera, Antonio Tajani Europako Parlamentuko presidenteak ondoko mezua zabaldu du Twitter bidez: "Venezuelan demokrazia eta askatasuna ezartzeko une historikoa da. Aurrera Venezuela librea! ".

Nicolas Madurok, berriz, Bolivia, Nikaragua eta Mexikoren babesa dauka. Hiru herrialde horiek estatu-kolpe saiakera errefusatu eta Venezuelako krisi politikoari irtenbide baketsua emateko deia egin dute.

Errusia, Turkia eta Txina ere ondoan ditu Madurok.


Uztailaren 15ean hasiko dute Udalbiltzaren aurkako epaiketa

Guztira 22 lagun auzipetu dituzte, horien artean Karmele Urbistondo Urnietako zinegotzi ohia, eta fiskalak 10 eta 12 urteko kartzela zigorra eskatu du kide bakoitzarentzat, ETAko kideak izatea eta diru publikoa bidegabe erabiltzea leporatuta.

Auzitegi Nazionalak uztailaren 15ean hasiko du Udalbiltzaren aurkako epaiketa. Lehen zatia, uztailaren 15,16, 22 eta 23an egingo dute. Udako oporren ondoren, iralean, bigarren zatiari ekingo diote (hilak 7, 8, 9, 14, 15 eta 16an).

Javier Gomez Bermudez izango da epailea. Fiskalak orain bi urte egin zituen eskaerak. Auto berean, defentsak 2008an eskatutako lekukoak eta frogak onartu dituzte.

Baltasar Garzon epaileak hasi zuen Udalbiltzaren aurkako operazioa, 2003an. 13 lagun kartzelaratu zituen, eta Udalbiltzaren egoitzak ixtea erabaki zuen Garzonek.


Aniztasunaren jaialdia, larunbatean

Hamargarren urtez ospatuko dute aurten Zarauztik Mundura jaia. Aurreko larunbatean egin zuten atariko bazkaria, eta larunbat honetan, berriz, kultura aniztasunaren plaza bilakatuko da Lege Zaharren enparantza. 12:30etik aurrera, munduko hainbat herrialdetako jakiak dastatzeko aukera izango da, eta askotariko ekitaldiak ere izango dira, festa girotzeko.


Afinsa eta Forum Filatelicoko kaltetuek elkarretaratzea egingo dute Bilbon

PSE-EE, EAJ eta Ahal Duguren egoitzen aurrean izango da manifestazioa.

Bizkaiko Afinsa eta Forum Filatelicoko kaltetuen elkarteak manifestazioa egingo du astelehenean, PSE-EE, EAJ eta Ahal Duguren Bilboko egoitzen aurrean. Kontu-hartzailetza izan zenetik 14 urte bete ziren 2010ean.

Antolatzaileek ohar batean adierazi dutenez, martxa Moyua plazatik abiatuko da 19:30ean, eta sozialisten zein jeltzaleen egoitzen aurretik igaroko da.

Manifestazioa Bilbon Ahal Duguk duen egoitzaren aurrean amaituko da; izan ere, "Pablo Iglesiasen alderdia PSOErekin batera dago Gobernuan, eta milaka familia pairatzen ari diren egoeraren berri eman nahi diote", protesta deitu dutenen arabera.


Saez Elola kaperan zaharberritze lanak bukatu dituzte

Soreasuko Sebastian parrokiko Nicolas Saez Elolaren kaperan zaharberritze lanak bukatu zituzte. Zaharberritze lanak duela bi urte hasi ziren, eta denbora honetan kanperan ezkutuan zegoen 'altxora' agerian geratu da orain. Saez Elola kapera 1555.ean egin zuten eta berpizkunde garaiko margolanak, harrian egindako irudiak... duela 400-500 urte egindako artelanak aurkitu dituzte bertan. Adituek diotenez kaperan "balio handiko ondarea" dago. Aurrera begira, Saez Elola kapera eguneroko ospakizunetarako egitu nahi dute.


Pablo Iglesias Espainiako presidenteordea Durangon eta Zornotzan egon da

Miren Gorrotxategi lehendakarigaiarekin batera egon da Herriaren Eskubidea-ren Durangoko lokalean egindako ekitaldian. Zornotzan, Oja-rem enpresa bisitatu du.

Eusko Legebiltzarrean ere Durangoko Udalean eman zen aldaketa ematea gura du Ahal Duguko Gorrotxategi lehendakarigaiak. "40 urteko EAJren agintaldiaren ostean, ezkerreko koalizioa dugu orain Durangon. Aldaketa hau Eusko Legebitzarrean ere igarri dadin, bozka Ahal Duguri ematea eskatzen dut", adierazi du.

Iglesiasek, berriz, koalizio baten aukera posible ikusten du. "Espainian ezkerreko koalizio bat sortzea ezinezkotzat jotzen zen. Hemen iruditzen zait aukera hori uste dena baino errealagoa dela", adierazi du. Euskadiko herritarren gehiengoa "ezkerrekoa" dela uste du. "Urkulluk eta EAJk berak kanpaina honetan zehar esan dute ezkerrekoak direla haiek ere. Hori entzutea berri ona da", adierazi du. EAJk gauza "onak" egin dituela uste du, baina "gauzak hobetu egin daitezke bolada batez boteretik kanpo badaude", Iglesiasen iritziz.

Oja-rem, Zornotzan

Durangora joan aurretik Zornotza bisitatu du Iglesiasek. Bertako Oja-rem enpresa bisitatu du. Automozioaren sektoreko enpresa da, 50 urte baino gehiagoz martxan dagoen familia-enpresa. 54 langile inguru ditu enpresak eta nazioarteko 12 herrialdetan ditu ordezkaritzak.

Oja-rem enpresa bisitatu duen unea:


Iruñeko istiluak "terrorismoa" izan daitezkeela ondorioztatu du Lamela epaileak

Auzitegi Nazionalak bere gain hartu du Errenteriako hiru gazteen auzia. Iruñean ikertzeko eskatzen zuen defentsak, baina bere helegitea atzera bota du epaitegiak.


Herri kirolek Zaldibar pilotalekua bete zuten Santamas egunean

12:30ean hasi ziren herri kirolak Santamasetan eta segituan bete ziren pilotalekuko eserlekuak zein bista ona eskaintzen zituzten txoko guztiak. Haurrek eta helduek adi-adi jarraitu zuten kirolarien lana.


Alegiako Haur Txokorako lan poltsa irekiko dute

Alegiako Iturri Zahar Guraso Elkarteak Haur Txoko zerbitzurako lan poltsa irekiko du. Izena eman ahal izateko beharrezkoa izango da euskarazko komunikaziorako eta idatzizkorako gaitasuna izatea, eta Alegiako Herri Eskolako ikasle ohia edo gurasoa izatea. Interesatuek curriculuma haurtxokoa@alegiakoeskola.org korreo elektronikora bidali beharko dute hilaren 25a bitarte. Aldez aurretik jakinarazi dute epez kanpo ez dutela inor onartuko.


Cristiano Ronaldok oporretako argazkiak erakutsi ditu Twitterren

Real Madrileko futbolaria eta Irina Dhayk haren neska-laguna Algarvera joan dira oporretako azken egunak disfrutatzeko.

Cristiano Ronaldok bere oporraldiari buruz hitz egin du Twitter sare sozialean. Futbolariaren jarraitzaileek Ronaldo bainujantzian ikusteko aukera dute orain.

New Yorken egun batzuk izan ostean, futbolari portugaldarrak eta Irina Dhayk bere nesk-lagunak azken opor egunetan Algarvera joatea erabaki dute. Belztuta eta erlaxatuta, Ronaldok Real Madrilekin denboraldi berri bat hasteko prest dagoela esan du. "Laster itzuliko naiz lanera. Baina nire oporraldiko argazki hauek erakustea erabaki nuen", esan du sare sozialean.


Agorrosingo taberna zabalik dago berriz ere, Gureak taldearen eskutik

Eguneko menuak, ogitartekoak, pintxoak eta errazioak eskainiko ditu, eta egunero egongo da zabalik. Hauxe da ordutegia: domekatik eguenera, 08:00tik 21:00ra; egubakoitzean eta zapatuan, 09:00tatik 00:00ra.

Agorrosin kirol ekintza guneko taberna zabalik dago berriz ere. Abenduaren 28an zabaldu zuten. Hasiera batean urtarrilean zabaltzekoak baziren ere, abenduaren 28an ireki zuten taberna.

Gureak Ostalaritza enpresak du tabernaren ardura eta bertako odezkarietako batek azaldu duen bezala, bost langile arituko dira lanean. Eskaintzari buruz, eguneko menuak, ogitartekoak, pintxoak eta errazioak eskainiko ditu, eta egunero egongo da zabalik. Hauxe da ordutegia: domekatik eguenera, 08:00tik 21:00ra; egubakoitzean eta zapatuan, 09:00tatik 00:00ra. Agorrosin tabernako telefonoa: 943 77 70 30.


Kukai Dantzaren hitzordu hirukoitza, etxean

Kukai Dantzak bere lanaz gozatzeko aukera eskainiko die errenteriarrei asteburuan. Hiru hitzordu antolatu ditu horretarako. Hilaren 10 (ostirala) eta 11n (larunbata) Gauekoak ikuskizun berriarekin gozatzeko parada paregabea eskainiko du Errenteriako dantza konpainiak. Bi emanaldiak Niessen Kulturgunean izango dira 20:00etan hasita, eta sarrerak 8 euroan dira salgai.

Hirugarren hitzordua, igandearekin helduko da. Ordurako Oskara igoko du oholtzara Kukai Dantza. Emanaldi hori, Niessen Kulturgunean izango da 19:00etan hasita, eta sarrerak ere 8 euro balio ditu.

Gogoeta pertsonal intimo era berezi batetik sortutako proiektua da Gauekoak. Jon Mayak bere sormen prozesuaren ateak ireki ditu ibilbidean lagun izan dituen kide eta artistek hauspotuta. Isil hizketa intimo, goxo eta pertsonala da Kukai Dantzaren azkena. Dantzan bai, honakoan, baina oholtzan ez da bakarrik izango Maya, izan ere, Xabi Bandini eta Arkaitz Minerrek zuzeneko musika eskainiko dute.

Marcos Morau eta La Veronal konpainiarekin elkarlanean sortu zuten Oskara ikuskizuna 2016an. Tradizioa eta abangoardia uztartu zituen Kuaki Dantzak 2016aren hasieran estreinatu zuen ikuskizunean. Oskara-rekin hainbat sari jaso dituzte errenteriarrek, dantza ikuskizun onenaren saria Huescako Dantza eta Antzerki jaialdian eta Espainiako Arte Eszenikoetako Max Sarietarako zituen zazpi izendapenetatik hiru sari jaso zituen.


Eneko Aramendia bigarrena Iturmendi Sarian

Larunbatean kadeteen mailako I. Iturmendi Saria jokatu zen, 52 km-ko lasterketa. Ciclos Lizarra-Irisarri taldeko Diego Lopezek irabazi zuen lasterketa, Burunda Txirrindularitzako Quesos Albeniz taldeko Eneko Aramendiarekin esprint lehiatu izan eta gero. Talde bereko Josu Gabirondo iturmendiarra 9.a izan zen, 41 segundora. Aralar Klubeko Irabia Intersport taldeko Izai Mauleon eta Xabier Maiza 23.a eta 24.a izan ziren, denbora berean. Quesos Albenizeko Aritz Irigoien eta Asier Juanez 34.a eta 35.a izan ziren, 49 segundora, talde bereko Eneko Vilar 38.a, 1:21era, eta Irabiako Unai Zubiria 41.a, 1:42ra, eta Quesos Albenizeko Alex Unzilla 47.a, 3:13ra.


Arrasateko kultur aniztasuna ikustarazteko, hainbat ekintza antolatu dituzte maiatzean

Estreinakoz kultur aniztasunaren hilabetea izango da maiatza Arrasaten. Hilaren 4an egingo da lehen ekintza eta 24ra bitarteko egitaraua prestatu dute herriko hainbat elkartek elkarlanean. Horien guztien helburua da Arrasaten aniztasunean bizi direla ikustaraztea eta elkarbizitza positibo bat bultzatzea.

Arrasateko Udala, Saharaldeba, IMME, Ekin Emakumeak, EPA, SOS arrazakeria, Gurutze Gorria, Emakumeen Mundu Martxa eta Txatxilipurdi elkartea dira aurten lehen aldiz Arrasaten maiatzean ospatuko den kultur aniztasun hilabetearen antolatzaileak. Elkarte horiek guztiek elkarlanean adostu dute egitaraua eta helburua da Arrasaten aniztasunean bizi direla ikustaraztea eta elkarbizitza positibo bat bultzatzea.

Eguerdian egindako prentsaurrekoan, arrasatearrak animatu nahi izan dituzte prestatu dituzten ekintzetan parte hartzera.

Egitaraua

Hauxe da aurkeztu duten egitarauan jasotakoa.

Maiatzak 4, egubakoitza: Formazio saioa gaztetxean 18:30ean Atzerritartasun tramiteak, eta babes eta asiloa izenburuarekin.

Maiatzak 5, zapatua: Auzoko programaren jaia Soraluzen, goizean zehar.

Maiatzak 10, eguena: Marokoko ipuinak 18:00etan Kulturateko Jokin Zaitegi gelan.

Maiatzak 11, egubakoitza: Saharar festa 18:00etan Sebero Altube plazan.

Maiatzak 12, zapatua: Bazkari kultur-anitza, gaztetxean.

Maiatzak 13, domeka: Emakumeon aniztasuna mural kolektiboaren margotzea.

Maiatzak 14, astelehena: Arrasateko bizilagun berriei ongietorria.

Maiatzak 16, eguaztena: La inmigración de origen extranjero en el País Vasco y Arrasate, mitos y realidades hitzaldia. Ikuspegi Inmigrazioaren Euskal Behatokiko zuzendariak eskainiko du, 18:00etan Kulturateko areto nagusian.

Maiatzak 18, egubakoitza: Bideak gurutzatzen dokumentala eta mahai-ingurua. 18:00etan Kulturateko areto nagusian.

Maiatzak 21, astelehena: Kultur Anizatasunaren Mundu Eguna, 18:00etan Sebero Altube plazan henna tailerra, erakusketa eta aniztasun argazkia egingo dira.

Maiatzak 24, eguena: Ramadameko egun bat nolakoa den erakutsiko dute, 18:30ean Sebero Altube plazan.


Harea mugikorrak proiektupean

Donostiako metroa gelditzeko protesta egin dute. Zubieta kaleko bizilagunak ez dira etxera itzuli.

Kontxako hondartza atzean eta jendea larunbat arratsaldeko paseoan. Giro hezea dabil, baina ateri da Donostian. Marko paregabea da kanpoan eta lur gainean. Bestelakoa da, ordea, giroa Londres hotelaren barnean eta lur azpian. Metroaren obrek zulo bat sortu zuten ostiralean Zubieta kaleko eraikin baten sotoan, eta Londres hotelean daude orain bizilagunak, egoera konpondu bitartean. Atzo bildu ziren kaltetuak Eneko Goia Donostiako alkatearekin eta Arantxa Tapia Eusko Jaurlaritzako Ekonomia Garapen eta Azpiegituretarako sailburuarekin. Eta, bilerak iraun bitartean, kanpoan batu ziren dozenaka herritar metroaren obrak gelditzeko eskatzeko. Lurra zulatzen duzue zuen poltsikoa betetzeko leloa irakur daiteke pankartan, eta, ateri izan arren, bada aterki hori bat zabalik: Stop metroa dio.

Hainbat donostiarrek deialdia egin zuten metroaren obrek eragindako kalteak salatzeko. Zehazki, Zubietako kaleko 8. zenbakiko eraikinaren zutabe bat oinarririk gabe gelditu da, eta zulo bat sortu da zimenduetan. Arazoaren jatorria 120 metro harago egiten ari diren tunel batean dago. Itsas mailatik behera ari dira obrak egiten orain, metroak Kontxako hondartza ondoan izango baitu irteera bat, eta bertan egiten ari dira lanak orain. Ur filtrazio bat izan zen, ordea, eta 20 metro kubikoko zuloa eragin du horrek.

Satorralaia bizilagun elkarteko bozeramaile Mikel Alvarezek, baina, ohartarazi du ez dela lanek Donostiako etxebizitzetan kalteak eragiten dituen lehen aldia: «Jaso ditugu bestelako kexa batzuk ere. Arrakalak azaldu dira hainbat etxebizitzatan, zimendu batzuek dar-dar egin dute obrek iraun bitartean...». Kezka adierazi du June Iartza donostiar gazteak ere: «Aspalditik ikus zitekeen arazoak egongo zirela, baina ostiralean argi gelditu zen gure bizitzak arriskuan daudela».

Alvarezek ohartarazi du lur azpian egoera oso ezegonkorra dela: «Han aritutako batzuek esan digute ura belaunetaraino iristen zaiela». Oroitarazi du, gainera, Satorralaiak eskaera egin zuela txosten tekniko bat egiteko, metroaren obrek lur azpian zein kalte eragin zitzaketen zehazteko: «Ez ziguten kasurik egin, eta orain, bistan dira arazoak»

Bizilagunak baretu nahian

Protestek iraun bitartean, bizilagunak baretu nahian aritu dira Goia, Tapia eta Euskal Trenbide Sarearen obra arduraduna. Aitortu dute arazoak egon direla, eta obra arduradunak esan du lur azpiko egoeraren «segurtasun osoa» bermatzeko, azterketa gehiago egin beharko dituztela. Orain, lehentasuna da lur azpia iragazgaitza egitea, urik ez sartzeko. Hala baieztatu du Tapiak ere, inguru horretan ikerketak egiten ari direla, eta eraikinetan ez dela «mugimendurik egon».

Bien bitartean, protestak segitu du kanpoan. «Donostia ez zulatu», «Metroaren dirua gastu sozialentzat» oihuka aritu da jendea, eta salatu dute hiri ereduaren eztabaida dela muinean dagoena: «Sustatzen ari diren hiri eredu erasokorraren adierazpena da atzokoa —ostiralekoa—», nabarmendu du Alvarezek.

Adierazpenak eta mobilizazioa amaituta, larunbat arratsaldeko paseoan segitu du jendeak, baina Zubieta kaleko 8. zenbakikoak Londres hoteletik metro gutxira mugitu dira, eraikinera sartu-irtena egiteko, gauzak hartzera. Segurtasuna bermatu arte, ez baitira itzuliko etxera.


Koloreak, zaporeak eta musika, arrazakeriaren kontra

Arrazakeriaren eta Xenofobiaren Kontrako Nazioarteko Egunaren aldarriak plazara atera eta aniztasunaren aberastasunarekin jantzi zituzten atzo iluntzean Azpeitian. Elkar-Ekinek antolatuta, hainbat herritar batu zen aurrena plazako kioskoaren aurrean, Azpeitian xenofobiarik ez. Inor ez da ilegala zioen pankartaren atzean. Ordu laurden inguru iraun zuen elkarretaratzearen ondoren, jatorri ezberdinetako azpeitiarrek hartu zuten hitza, eta Sanagustinpean elkartu ziren ondoren, jatorri ezberdinetako hainbat jakiz gozatzeko prestatuta zeuden mahaien bueltan mokadutxoa egitera. Iluntzea borobiltzeko, Horacio musikari txiletarrak emanaldia egin zuen Sanagustinpean bertan.

Atzoko egunaren bueltan antolatutako egitarauak igandean izango du jarraipena, besteak beste, Sapali Keur Gui talde senegaldarrak emango duen kontzertuarekin; 19:30ean izango da, Sanagustin kulturgunean.

Hemen, atzo iluntzeko argazkiak:


Oinezkoentzat zabalik

Aurrera jarraitzen dute Zizurkil eta Villabona lotzen dituen Zubimusu zubiaren lanek.

Aste honetan oinezkoentzat zabaldu dute eta obrak amaitzen direnean trafikoarentzat eta bizikletentzat ere erabilgarri izango da. Ura agentziak Oria ibaia bideratzeko lanen barruan egokitu du zubia eta aurtengo urtarriletik dago trafikoarentzat itxita.


Aurrera, baina ondo kostata

Ezinean ibili da Athletic, eta Llorentek penaltiz sartutako gol bati esker sailkatu da Espainiako Kopako final-zortzirenetarako (2-1), San Mamesen jokatu zuten partidako emaitza baliatuta


Mendi irteera Luis Ezeizako Guraso Elkartearen eskutik

Mazmela eta Zarimutz aldera joango dira Luis Ezeiza Guraso Elkarteko lagunak domeka honetan. Mendi ibilaldiak antolatzen hasi ziren otsailean, Eskoriatza inguruak ezagutzeko asmoz.

Luis Ezeiza ikastetxeko Guraso Elkarteak mendi irteera antolatu du domekarako, martxoak 6. Aste honetan Mazmela eta Zarimutz aldera joango dira. Interesa duten guztiek har dezakete parte irteeran. Horretarako, 09:15etan geratu dira Herriko Plazan.

Mendi ingurua ezagutu ekimenaren barruan antolatu dute irteera, eta Eskoriatzako elizateak ezagutzeko asmoa dute. Mendiola eta Lete ezagutzeko txangoa egin zuten otsailaren 20an; euren lehenengo irteera izan zen.


Tabakoaren Legea tarteko agenteei aurre egiteagatik gizon bat atxilotu dute Castejonen

Ostatu bateko debekatutako eremuan erretzen ari zela oharrarazi zioten agenteei aurre egin zielako gizonezko bat atxilotu zuen atzo Foruzaingoak Castejonen (Nafarroa). Gaur goizean epaiketa lasterraren bidez epaitu dute Tuterako (Nafarroa) Auzitegian, eta 240 euroko isuna ezarri diote agintariei desobeditzeagatik.

Nafarroako Gobernuko iturriek agertu dutenez, atzo goizean izan zen atxiloketa, Castejonen, A-68 errepideko ostatu batean. Iturri horien arabera, Foruzaingoko trafikoko patruila bateko kideak ostatu horretan zeuden, eta gizonezko bat —39 urteko M.E.C. Gandiako (Valentzia, Herrialde Katalanak) bizilaguna— debekatutako eremuan erretzen ari zela ikusi zuten.

Espainiako Tabakoaren Lege berriaren arabera egiten ari zena debekatuta zegoela, eta erretzaileen eremura joateko esan zioten poliziek. M.E.C.k, ordea, behin eta berriz uko egin zion zegoen tokitik mugitzeari zein zigarroa itzaltzeari. Ondorioz, salaketa administratiboa jarriko ziotela jakinarazi zioten foruzainek.

Nafarroako Gobernuko iturrien arabera, M.E.C.k uko egin zion orduan bere burua identifikatzeari, eta eurekin polizia-etxera joan beharko zutela esan zioten poliziek. Horri ere uko egin zion, eta, azkenean, atxilotu egin zuten desobeditzeagatik, eta Tuterako polizia-etxera eraman. Tuterako Auzitegiko 1. Instrukzio Epaitegian epaitu dute gaur, epaiketa lasterraren bidez, eta 240 euroko isuna jarri diote.


Hilik aurkitu dute gizon bat goi tentsioko dorre batean

Donostiako Martutene auzoan izan da ezbeharra eta itxura guztien arabera elektrokutatuta hil da

Ostegun arratsaldeko 18:00etan aurkitu zuen gorpua Donostiako Martuteneko auzotar batek Okendotegi pasealekuan. Hainbat Ertzain, eta suhiltzaile bertaratu ziren eta baita Osakidetzako anbulantzia bat eta Iberdrolako langileak ere. Gorpua lurrera jaistea lortu zutenean identifikatu ahal izan zuen Ertzaintzak 27 urteko gizonezkoaren gorpua, sortzez errumaniarra.


Final laurdenetan kanporatuta, Barrenetxea eta Ezkurra II

Ondo bukatu zuten ligaxka, bigarren postuan eta zuzenean final laurdenetara igarota, Endika Barrenetxea hernaniarrak eta Josetxo Ezkurrak, Oialume Zar sagardotegia ordezkatuz. Baina hortxe bukatu zaie abentura, Sagardoaren Txapelketa honetan: galdu egin zuten larunbatean, Ezkurra eta Aizpuru IIIren kontra (Altzueta), eta ez dira semifinaletan izango.

Kontrarioak nagusi izan ziren, partidu osoan zehar, eta Ezkurrak bere maila erakutsita, ez zieten aukerarik eman. 12-4 aurreratu ziren berehala, eta alde horri eutsi zioten bukaeraraino. 22-17 izan zen markagailuak erakutsi zuen emaitzarik estuena, baina ezin izan zioten buelta eman, eta 40-28 galdu zuten.

Orain, Ezkurrak eta Aizpuru IIIk aurrean izango dituzte Otaegi eta Ion (Petritegi), finalaren bila.

Beste bidetik, Ansak eta Endikak lortu zuten final laurdenetara pasea, eta Uterga eta Larrañagaren kontra ariko dira, semifinalen bila.


Euskararen Eguna, eta Nafarroarena


Alarma egoerak eraginda, Ondarroa Arraun Elkarteak hainbat erabaki hartu ditu

COVID-19aren ondorioz erabakiak hartu beharra eduki dutela esan dute Ondarroa Arraun Elkarteko kideek sare sozialen bidez.

Alde batetik, Antxoa Egunean (maiatzak 16) egin behar zuten zozketa abuztuaren 1era atzeratzea erabaki dute. Beraz, herritarrei erositako txartelak ondo gordetzeko eta oraindik ere gehiago erosteko aukera daukatela esan diete.

Bestetik, maiatzaren 31n jokatu beharreko aurre denboraldiko Antiguako Ama estropada eta udan arraun elkarteak antolatzen duen Arraun Eskola bertan behera geratu direla esan dute.


Isuskitzako errepidea zabaldu dute suhiltzaileek

Gaur goizeko 11:00ak aldera, Bizkaiko suhiltzaileak Plentziako Isuskitza auzoan izan dira, zuhaitz erori bat kentzeko. Zuhaitzak bertako errepidea oztopatu du erortzean.


Ziurgabetasuna Hegaz S.A enpresaren etorkizunarekin

Azken bi hilabeteetako soldata zor zaie langileei, eta enpresa ixteko aukera, "egon badagoela" adierazi die langileei enpresako ordezkari batek.

Jaime Intxausti CCOO sindikatuko kidearen berbetan enpresa lan proiekturen bat sartzeko zain zegoen, baina oraindik ez da horrelakorik gertatu. "Bagenekien enpresak arazoak zituela, ez genekien, ordea, hain potoloa zenik".

CCOO sindikatuak kontzentrazioa deitu du San Blas egunerako; 10:30-11:30 bitartean egingo da elkarretaratzea. Abadiñoko Muntsaratz auzoan dago kokaturik Hegaz enpresa, eta guztira, 35 lagunek egiten dute lan bertan.


«Babes handiagoa eman behar zaie Kontxan ari diren neskei»

Tostetan lehenengo eta epaile lanetan gero, arraunari lotuta bizi izan da eta bizi da Haizea Fernandez. Onartu du berezia dela Kontxa.

Haizea Fernandez egiatarra da Kontxako banderako epaimahaiko presidentea (Donostia, 1985). Duela bi urte hasi zen zeregin horretan estropadetako ekitaldirik garrantzitsuenetakoan. Horrez gain, Gipuzkoako Arraun Federazioko Epaileen Kolegioko presidentea ere bada; kargu hori izan duen lehen emakumezkoa, hain zuzen ere. Arrauna maite du, eta ausardiaz hasi zen gizonezkoak nagusi diren esparru horretan. Bere egitekoan eroso eta ondo sentitzen da garai batean arraunlaria izandako gaztea.

Familiatik datorkizu arraunarekiko zaletasuna. Zeintzuk dira zure lehen oroitzapenak?

Aitarengandik datorkit zaletasuna. Arraunlaria izandakoa da, eta arraun munduan jarraitzen du. Lehen oroitzapenak ez ditut oso argi, baina txikitako argazkietan ume-kotxean azaltzen naiz, bateletan, estropadetan…

Zergatik erabaki zenuen esparru horretan sartzea?

Arraunlaria izandakoa naiz, eta uste dut mundu hori ezagutzen duen edonori zaila egiten zaiola hortik guztiz aldentzea. Arrauna utzi eta gero, berriro izan nuen bueltatzeko gogoa, baina lehiaketek ez ninduten erakartzen. Arrauna gertutik jarraitzeko aukera bat epaile gisa aritzea zen, edo probatzea, behintzat.

Bide luzea egina duzu esparru horretan. Ibilbideaz bi hitz eskatuz gero?

Epaileekin joaten hasi nintzen haien lana ezagutzeko. Udan hasi nintzen, eta neguan serioago hartu nuen, gustuko izan nuelako. Ligetako araudiak ikasten hasi, eta eskaintza izan nuen federaziotik lanean hasteko. Epaile ona izateko araudiak ikasi behar dira. Hala ere, hor garrantzitsua da bakoitzaren izaera, gauzak argi edukitzea eta ahalik eta ondoen epaitzea. Nik ez dut etenik hartu; urtero aritu naiz epaile lanetan.

Nolakoa da zure lan egutegia?

Kontxa bukatutakoan, etenaldia egin ohi dugu. Azaroan, aulki mugikorreko estropadekin hasi ohi gara. Gabonen ondoren, bestea dator: batelak, trainerillak, traineruak… Udan, berriz, TKE liga, Euskotren liga, Euskadiko Txapelketa, KAE1, KAE2, Gipuzkoako Txapelketa...

Zuen ardura da estropadaren zuzendaritza, kontrol teknikoa eta zigorrak erabakitzea. Zurea da azken hitza. Kontra egin al dizute inoiz emakumea izateagatik?

Bi gauza bereiziko nituzke: alde batetik, estropada bakoitzeko presidentea izatea eta, bestetik, kolektiboaren presidentea izatea. Lehiaketatik kanpoko erabakiak denon artean erabakitzen ditugu, lasai. Estropadetan, berriz, aurre egiten didate. Zigor bat jartzen duzunean, normalean, hasieran aurre egiten dizute, hasieran inori ez baitzaizkio gustatzen zigorrak. Emakume izateagatik aurre egiten didaten? Ez dut uste; zigorra izan ohi da ika-mikaren eragilea. Orain arte ez dut arazorik izan, baina egia da ez dudala erabaki potolorik hartu behar izan. Errespetua irabazita dudala uste dut. Ez naiz sentitu gutxietsia emakume izateagatik.

Zure lekuan eroso sentitzen zarela diozu. Nola lortzen da hori urte luzez emakumeentzat debekatutako esparru batean?

Garrantzitsuak dira norberaren jarrera eta izaera. Nik abantaila dut horretan, txikitatik hau dena oso ondo ezagutzen dudalako. Banekien non sartzen nintzen; nire hitza zapaltzen utzi gabe, konfiantza eman behar nien mundu honetan dabiltzanei. Errespetua funtsezkoa da, eta horrek esan nahi du besteen tokian jartzea eta haiei gure rolean jartzeko aukera ematea. Denekin harreman lagunkoia izan behar duzu haien errespetua lortzeko.

Erakundeek urratsak egin dituzte Kontxako banderako epaimahaian eta Federazioko Epaileen Zuzendaritzan emakumeen presentzia bermatzeko. Beharrezkoak dira halako neurriak berdintasuna sustatzeko?

Ez lukete beharrezkoak izan behar; aldaketak naturala izan beharko luke. Gero eta neska gehiago daude mundu honetan, nahiz eta oraindik gutxi izan; are gutxiago epaileen kolektiboan. Gipuzkoan bi baino ez gara. Hala ere, ez dut uste kargua emakumea izateagatik eman didatenik; merituekin irabazi dut tokia.

Zein irizpide jarraitzen dituzu epaitzeko garaian?

Oso garrantzitsua da arauak garbi izatea eta inguruan dabiltzanei konfiantza ematea, baina ez dezatela zure hitza zapaldu. Erabakiak hartzerakoan, normala da batzuei gustatzea eta beste batzuei ez. Azalpenak eman behar dituzu, normal-normal.

Zorrotza zara?

Saiatzen naiz. Gure lana lehiaketa bateko partaide guztiak egoera eta baldintza beretan aritzea da.

Zer sentitzen duzu Kontxako banderan jardutean?

Kontxak sortzen dit buruhauste gehien. Hilabete batzuk lehenago hasten naiz prestatzen epaileoi dagokigun lana. Tentsioarekin, edozein erabakik kalteak eta onurak sor ditzakeelako. Arraunlarientzat ere urteko unerik garrantzitsuenetakoa da. Tentsioa alde batera utzita, donostiarrontzat eta arrauna maite dugunontzat Kontxa da gauzarik politena; handia da hori gertutik bizitzea.

Bosgarren aldiz ari dira emakumeak aurten. Nola ikusi dituzu?

Galiziarrei buruzko zalantzak zeuden. Gipuzkoan, ligan ikusi da bakoitzaren maila. Espero nuena gertatu da: Zumaia, San Juan, Hibaika eta Galizia (Mecos) sailkatu dira, eta uste dut zumaiarrek etxeratuko dutela bandera, 11 segundoren abantaila dute-eta. Bestalde, polita da ikustea gero eta garrantzi handiagoa ematen ari zaiola emakumeen estropadari. Jendea hasi da haiek ikustera joaten. Hala ere, babes handiagoa eman behar zaiela uste dut.

Gizonezkoen estropadan, gauzak ez daude hain argi.

Ez dago argi, ez. Gainera, plaza zaila da Kontxa, ziaboga batekoa. Bi luze oso luzeak ditu, eta faktore asko daude: haizea, kale zozketa, eguraldia… Horrez gain, aldeak ez dira hain handiak. Kontxan edozer gauza gerta daiteke.


Zakarrak gaika bereizita jasotzeko zakarrontziak jarri dituzte Lazkaoko kalean

Lazkaoko Udala herriguneko zakarrontzi arruntak aldatzen ari da. Zabor guztia batera biltzeko ontziak kendu, eta bost zakarrontzik osatutako multzoak ipini ditu, kaleko toki jakinetan. Kolore banarekin bereizita daude ontzi berriak. Horian plastikoak eta ontziak, berdean beira, marroian organikoa, urdinean papera eta kartoia, eta grisean errefusa botatzeko modua eskaintzen du, hala. Plazan, haurren jolas parkeen inguruetan eta jende gehien ibiltzen den eremuetan daude.

Bost ontzi ipini dituzte lehen bakarra zegoen hainbat tokitan. Arg. : A. Maiz


“Herritarren babesa ere eskertzekoa izan da, hasieran hotz samarra zena, azken urteetan oso beroa bihurtu baita”

Telefonoaren bestaldean alai, irribarretsu sumatzen da Itziar Olasagasti (Orio, 1989) arraunlaria. Hemezortzi urtez egin du arraun herriko traineruan: klubak aurreneko aldiz emakumezkoen trainerua atera zuenetik dabil bertan, eta bizi izan du behetik gora etortzea, azken denboraldietan emaitza bikainak lortzeraino. Ibilbide luze horretan behin baino gehiagotan pentsatu izan zuen arrauna uztea; ez iaz, ordea. “Behin irabaztea ondo dago, baina gehiago nahi nuen, erakutsi, zerbaitegatik irabazi genuela eta ez zela kasualitatea izan”, azaldu du. Aurten bai, zapore gozo-gozo horrekin, jarraitzeko beharrik ez du sentitu. “Behetik neska asko dator, taldea ondo dago, eta alde horretatik, lasai noa. Erabakia neurea izan da, eta ibilbidean, prozesuan, asko ikasi dudanaren sentsazioarekin eta prozesuaz asko gozatuta noa”.

“Uste baino gehiago kosta” zaio hitzez adieraztea berez “erraz” hartu duen erabakia, baina taldekideek ulertu dutela esan du: “Badakite zenbat urte eman ditudan klubean, garai onetan eta txarretan egon naizela, eta errespetatu dute. Neurea izan da erabakia, neuk hartutakoa inork baldintzatu gabe, eta hori garrantzitsua eta pozgarria da niretzat”. 31 urterekin, fisikoki zer moduz sentitzen den galdetuta, Olasagastik azaldu du sasoiko dagoela, fisikoki indartsu. “Azken hamar urteetan asko gogortu dira entrenamenduak eta zaintze kontuak, eta fisikoki indartsu gaude”. Esan du erabakiak ez daukala zerikusirik alderdi fisikoarekin.

Arraunerako bizi izan da ia bi hamarkadaz, “bizitza osoa arraunaren arabera eduki dut antolatuta, bai lana, bai bizitza estiloa” , eta uste du horregatik kosta zaiola erabakia kanporatzea. Bestalde, ordea, argi zeukan beste gauza batzuk egin nahi zituela. Beste munduko ezer ez berez, baina Olasagastirentzat bai: “Asteburuetan bidaiatu egin nahi dut, kanpoan afaldu, surfa probatu dut eta denbora gehiago eskaini nahi diot horri…”.

Gipuzkoako Arraun Federazioko zuzendaritzan azarotik

Orio Arraunketa Elkarteko trainerua utzi arren, kirol horri lotuta jarraituko du. Izan ere, azarotik Gipuzkoako Arraun Federazioko zuzendaritzan sartu da. Talde txikia da, bospasei kidekoa, eta hainbat erronka dituzte: berdintasun plana osatu nahi dute eta elkarteekin lan gehiago egin, adibidez.

Batel ligak, trainerilla ligak, modalitate guztietako txapelketak, eskola kirola, sare sozialak… Federazioak era askotako zereginak edukitzen ditu, eta konpromiso horri heldu dio orain Olasagastik. “Arraun munduan oso bestelako ikuspegi batetik jarraituko dut, baina gustatuko litzaidake neskekin eta klubarekin harremana mantentzea”, esan du solasaldia amaitzeko.

Eskerrak aitzindariei

Eskerrak ere eman nahi izan ditu, batez ere “emakumezkoen aurreneko trainerua ateratzeko interesa agertu zutenei, bultzada eman zutenei eta boluntario agertu ginen guztioi. Hasierakoei eta bidelagun izan diren guztiei eman nahi dizkiet eskerrak”, eta herritarrak ere gogoratu ditu: “Herritarren babesa ere eskertzekoa izan da, hasieran hotz samarra zena, azken urteetan oso beroa bihurtu dena. Hori eskertzekoa da, eta uste dut Oriok lortu duela bai gizonezkoen, bai emakumezkoen arrauna berdin baloratzea, izan neska, izan mutil”.


CNTren mendeurrena eta utopian bizitzea

CNT sindikatuak bere 100. urteurrena ospatzen du aurten. Gipuzkoako delegaritzak urteurrena ospatzeko ekitaldia antolatu zuen asteazkenean Manuel Lekuona kultur etxeko hitzaldi aretoan.

Lehenik, Xabier Erauzkinek anarkosindikalismoaren eta CNT sindikatuaren historia laburtu zuen, lehnengo mugimentuak, sindikatuaren sorrera, ilegalizazioak eta egungo egoerari buruz ere hitz egin zuen.

Ostean, Vivir la utopia dokumentala ikusi zen. Honetan, Guda zibil garaian, anarkistek aurrera eraman zituzten esperientzia aztertzen dia, bizirik dirauten herritar ezberdinei, anarkistak gehienak, egindako elkarrizketen bidez.


Zabalik dago saihesbidea eta herrigunearen arteko lotura

Iritsi da eguna. Gaur zabaldu dute saihesbidea eta herrigunea lotzeko Tellaetxe tar Josu kaletik egin duten lotura. Inguru horretan aldaketa ugari egin dituzte, eta goizean goiz nahasmena sortu da herritarren artean.

Ibilgailuen zein oinezkoen joan-etorriak antolatzen laguntzeko semaforo sare sistema berria jarri dute. Gainera, herriko hainbat kaleetako zirkulazioa berrantolatu dute, kale batzuetako norabideak aldatuz. Hala, Erreinezubi eta Askatasun bidea kaleetan, esaterako, norabide aldaketak egin dituzte, kontrako norabidean doaz orain. Eta, Ondarraburu kaleko aldapa zarratu egin da ibilgailuentzat.

Bermeoko Udaletik jakitera eman dutenez, goizean goiz eguneroko zirkulazioagaz lehenengo saiakerak egiterakoan, semaforoen denbora egokitu behar izan dute “zirkulazioa arintzeko eta auto pilaketak ekiditeko”. Izan ere, goizeko lehen orduetan auto pilaketak eman dira, batez ere, Erreinezubi kalean.

Udaltzaingoa lehen ordutik egon da bidegurutzean, “sor daitezkeen arazoak konpontzen eta herritarrei laguntzen”. Izan ere, herritarrek zirkulazio ohiturak aldatu beharko dituzte.

Tellaetxe tar Josu kaleko lotura zabaltzeaz gain, gaur jarri dute martxan Askatasun Bidean jarri duten ordaindu gabeko aparkaleku sistema. 12 autorentzako lekua dago, eta ibilgailuak 90 minutu egon daitezke aparkatuta. Jakitera eman dutenez, kontzientzia sortzaileak daude han, “aparkalekuari buruzko informazioa zabaltzen”.

Lotura berriaren helburuak honakoak dira: herriko hainbat gunetako trafiko dentsitatea txikitzea, herritarren segurtasuna handitzea, eta ondorioz, bermeotarren bizi-kalitatea hobetzea. Era berean, azken hilabeteetako lan horiei guztiei esker, herriko zeharkaleetatik ibili barik, Bermeora sartzeko edo handik irteteko aukera daukate herritarrek gaurtik. Modu horretan, herriko erdiguneko zirkulazioa ere “arindu” egingo dela uste dute udal arduradunek.


«Laguntza humanitarioa adabakia da, ez Saharako arazoaren soluzioa»

Saharako hainbat ume heldu ohi dira euskal herrietara, udako. Bi hilabete egiten dituzte gure artean, errefuxiatu-kanpamenduetako errealitate ez bezalako batean. Haur horien arduradunen artean da Fatita Said, Saharatik udaldia igarotzera gure artera noizbait betiko etorria.

Etxerat ezin joan ilundu artean,

egoten ohi dira zozoen elean

Jean Martin Hiribarren

Oporrak bakean du izena egitasmoak, eta Saharako zenbait ume Europara ekarri ohi ditu udaldian. Programa horrexen bidez heldu zinen zu haurretan…

Zortzi urte arte kanpamenduetan bizi izan nintzen. Garai hartan, Oporrak bakean programaren barruan Burgoseko (Espainia) Villatoro herrira heldu nintzen. Uda igaro, eta atzera kanpamenduetara itzuli nintzen. Ondoko udan, berriz, aurreko urtean etxean hartu ninduen familia berak hartu ninduen. Uda hartan aita ere etorria zen, osasun gorabeherak tarteko, eta geratu egin zen. Senideak ere hemen nituen udaldiko programa beraren barruan udaldian ahizpa Kanaria uharteetan, neba Toledon nonbait, eta bertan geratuko ginela erabaki zuten gurasoek. Hala ere, ama Saharako kanpamenduetan zen, eta geroago etorri zen.

Zein oroitzapen dituzu kanpamenduetako bizimoduaz?

Askok bestela usteko duzuen arren, gogora ekarri nahi izaten dugun haurtzaroa da kanpamenduetakoa. Jakina, ez zen jostailurik, ez zen igerilekurik, eza zen nagusi, baina zoriontsu ginen; hein batean, bederen… Eskolara joaten ginen, bertan egiten genituen haur-hezkuntza eta lehen hezkuntza, eta, ostean, batzuk erbestera joaten ziren ikasketa gehiago egitera —Aljeriara, adibidez—, eta beste batzuk, aldiz, bertan geratzen ziren.

Udan inguruan izan ditugun Saharako haurrekin komunikatzeko lanak izan genituen hasmentan…

Lehenengo udan etorri nintzenean neuk ere ez nekarren oinarrizko gaztelania besterik: edalontzi bat ur eskatzeko lain, ez nekien askoz gehiago. Orain gehiago ikasita datozela iruditzen zait: agurrak, zenbakiak, koloreak… ez nuke esango oinarrizko gaztelaniarik dakitela, baina erraz ikasten dute, izan gaztelania edo izan euskara. Abantadan ikasten dute, horretaraxe behartzen ditu egoerak, komunikatzeko beharra daukate, beren barruan dutena adierazteko premia.

Zeuk ere baduzu eskarmentua…

Nire kasuan, Gasteizen ikasi nuen gaztelaniaz. Izan ere, bigarren uda hura eta gero Gasteiza etorri nintzen. Izeba bat nuen hemen, eta berarekin bizi izan nintzen ama etorri zen artean. Bederatzi urte nituen, eta laster nintzen hemen eskolan, lehen hezkuntzako hirugarren mailan, gainerako ikasleekin batera. Orduantxe ikasi nuen gaztelaniaz, eta hein bat euskaraz, eskolan ikasia. Derrigorrezko ikasketak egin, batxilergoa ere bai, eta unibertsitatean naiz orain, Enpresen Administrazio eta Zuzendaritza ikasten.

Oporrak bakean programaren sokakoa zu.

90eko hamarkadaren hasieran ekin zioten programari. Orduan, udalekuak ziren batez ere, zenbait ikastetxeren babesekoak, eta Europako zenbait herrialdetan udaleku modura iraun du Alemanian, Frantzian eta Italian. Alabaina, espainiar estatuan familien programa da gehienbat, baina ez guztiz, gero eta familia gutxiagok hartu ohi dituelako haurrak etxean. Hargatik jotzen dugu udalekuetara. Sasoi batean ez zegoen horren beharrik, nahi beste familia zegoelako haurrak etxean hartzeko prest. Autonomia erkidego batean, esaterako, ehun haur ere hartuko zituzten eta, oraingo egunean, aldiz, Gasteizen, berrogeita hamarren bat haur hartu dituzte. Denera, lehen hamar mila haur irteten ziren udan Saharako kanpamenduetatik. Gaur egunean, zazpi milaren bat.

Haurrak hartuko dituzten familiak nahiz eskolak eskas, diozu.

Gero baino gero gutxiago. Familiak dira gure lehentasuna, hala ere, baina haurrak udan kanpamenduetatik ateratzea da helburua, osasun azterketa izan dezaten, itsasoa ikus dezaten! —han horrelakorik ez baitago, ikusia dute telebistan, baina ez besterik—, iturri bat!... harrigarriak zaizkie. Gogoratzen naiz ura eskueran izateak harritu ninduela ni bereziki hona etorri nintzenean. Beste haur batzuk auzoaren ateko txirrina joz gozatzen dira, edo txakurrekin jolasean, kanpamenduetan ez baitago etxeko txakurrik.

Hona etorri eta osasun azterketa jasotzen dute haurrek, bestelako mundua ikusten ere dute.

Horiexek dira helburuak, kanpamenduetan bizi duten errealitate gordina, bi hilabetez bada ere, albora uztea. Ez dute errealitate hura besterik bizi izan jaio direnetik, belaunaldiz belaunaldi datorren errealitatea da, duela berrogei urte baino gehiago sortu ziren kanpamenduak… Oso latza da hura eta, hala ere, txalogarria da kanpamenduetan bizi den jendearen borrokarako kemena, aitortza merezi du, bizirauten asmatu dute bertako gizon-emakumeek. Adibidez, emakumea da etxeko zutabe, beraren esku dira etxeko lanak eta umeak haztea. Gizona zona militarretara joan ohi da, gerra kasuan borrokatzeko. Egoera horretan, laguntza humanitarioari esker bizi dira. Gainerakoan, errutinak agintzen du.

Errutinak?

Bata bestearen ondoren datoz egunak. Esate baterako, hona etorri diren haurren bizimoduak ez du korapilo bihurririk: goizean jaiki, eskolara joan, eguerdian etxera bazkaltzera, atzera eskolara, itzuli, eskolakoak etxean utzi eta jolasera lagunekin, afaltzeko ordua arte. Eskolako lanak egin eta ohera. Horrela egunak! Uda atarian, maiatzean izan nintzen kanpamenduetan, eta iruditu zitzaidan utzi nuen garaian bezala zegoela hura. Antzeko, behintzat. Denbora gelditu izan balitz bezala dago hura, aldaketa handirik gabe.

Haurrak hazten direnean zer?

Aljeriara, gehiago ikastera, edo, batzuk, Kubara, bigarren hezkuntzako ikasketak egitera, beren kalifikazio akademikoen bikaintasuna tarteko. Lehen, Libiara ere joan ohi ziren, baina hango gerrak peko errekara bota zuen Fronte Polisarioak hango gobernuarekin zuen akordioa.

Zein da gehiago ikastera erbestera joaten ez diren gazteen geroa?

Ez dago gerorik. Neskak dira ikasketak uzten lehenak. Laster dira etxeko lanetan, eta, berandu gabe, osatua dute familia. Han ez dago hemengo biderik: halako maila edo adin jakin bat arte ikasi, lanean hasi eta, gero, datorrena. Ez. Kanpamenduetatik alde egiteko aukerarik ez dute, ez bada bekaren bat edo gaixotasunen bat tarteko ez bada. Atzerrira migratu eta lan egiteko biderik ez dago. Hantxe bizi izan ziren gure aitaita-amamak, hantxe gure gurasoak, hantxe gure belaunaldia eta, oraingo egunean, gure ondokoa. Horixe da, zoritxarrez, kanpamenduetako errealitate gordina.

Zuen lurraldeen okupazioak ekarri du errealitate hori.

Horixe da arrazoia. Ez dugu geure lurraldearen gaineko eskubiderik, kendua digu Marokok. Besteren lurraldean gaude, Aljeriak utzitakoetan, baina hura ez da gure lurra ez gure herrialdea. Aterpea eman digu, baina hura ez da gure etxea. Kanpamenduak jartzen utzi digu Aljeriak, besterik ez. Ez gara aljeriarrak.

Zein da, hortaz, geroa?

Independentzia, espero! Bitartean, ez dago modurik. Zenbait gazte ez daude konforme, eta ihes egiten dute, hara edo hona, baina ez dago errefuxiatu guztiak ihes egiteko biderik. Ezinezkoa da… Irtenbidea potentzia handien eskuetan dago. Espainia eta Frantzia, adibidez, Marokoren aliatu estuak dira eta, bestalde, Fronte Polisarioak ez du laguntzarik, ezta nahiko indarrik ere. Nazioartean ere, Saharako herriak irtenbidea behar duela esaten dute denek, baina urratsik ez du inork egiten. Haurrak hartzea, dirua biltzea, kamioi karabanak bidaltzea hainbat tona janarirekin, medikuak hamabostaldi baterako joatea… ongi dago, baina ez dira adabakiak besterik, arazoaren muinera joan behar da, espainiar estatua inplikatu behar da, dagokion ardura bere gain har dezan. Laguntza humanitarioa ez da nahikoa, inplikazio politikoa behar da.

Zer egin behar dugu guk?

Bada, ez dakit. Euskaldunek beti lagundu dute, asko lagundu ere, laguntza humanitario horri dagokionean, ez izan dudarik. Laguntza hori ongi dago, baina ez da arazoaren soluzioa. Laguntza humanitarioa ezin da helburu izan. Kanpamenduetan bizi den jendeak gero baino gero animo txikiagoa du, ez du ikusten soluziorik, independentzia helduko denik. Zortzi urte nituela irten nintzen handik, eta aurten han izan naizenean, egoera bere horretan dagoela iruditu zait, eta senideekin hizketan eta beti betikoa: zein gaizki gauden, zertan ez den egoera aitzinatzen eta soluzio batera heltzen.

Saharar bizi zaitezen zeure lurrean, esan nahi duzu.

Hemen bizi naiz, baina hau ez da nire herria. Kanpamenduak ere ez dira nire herria… Ez naiz hemengoa, ez hangoa. Nire aitaita-amamek eta gurasoek ezagutu zuten lurraldea da nire herria, Marokok okupatu zuen lurra, leku bat non eskolak eraikiko liratekeen, tailerrak jaso, banketxeak ireki, inbertsioak egin, baliabide naturalak ustiatu oparo ditu Saharak, eta gainerako gauza guztiak.


Gernikarren eta hernaniarren arteko derbia domekan, Urbietan

12:00etan hasiko da bi taldeen arteko norgehiagoka.

Gernika Rugby Taldearentzat 2016-2017 denboraldiko etxeko bigarren partida da.

Orain arteko arteko derbietan moduan, bi euskal taldeen artean lehia bizia espero da Urbietan. Gainera, biek ala biek, liga hasi denetik ez dute garaipenik lortu.

Basurdeek 42-33 galdu zuten Ciencias Fundacion Cajasol taldearen kontra, zapatuan Sevillan (Andaluzia, Espainia). Lehen jardunaldian, berriz, 13-17 galdu zuten etxean VRAC Quesos Entrepinaresen aurka.

Bestalde, aurreko asteburuan Hernani C.R.Ek 10-29 galdu zuen Complutense Cisnerosen kontra. Ligako lehen partidan 19-15 nagusitu zitzaion Independiente Rugby taldea.

Talde gernikarra sailkapeneko bederatzigarrena da, bi puntugaz. Haren atzetik dago talde hernaniarra, puntu bakarragaz


Nekazal ekoizpenak eraldatzeko guneak ez gelditzeko eskatu dute

Baserri XXI eta Etxalde elkarteetako hainbat kidek Foru Aldundiaren jarrera salatu dute. Zaldibian, Goizanen, ari dira nekazal ekoizpenentzat horietako gune bat egokitzenAtzoko Ordiziako azoka berezia aldarrikapen lekua ere izan zen. Elikadura burujabetzaren alde lan egiten duten Baserria XXI eta Etxalde elkarteetako hainbat kidek, azoka plazako eskaileretan, Ez gelditu transformazio gune kolektiboak, ez gelditu Gipuzkoako baserriak zioen pankartarekin agerraldia egin zuten. Gipuzkoako Foru Aldundi berriak, aurreko legealdian erakunde berak martxan jarri zituen Zaldibiako, Mutrikuko eta Lezoko nekazal ekoizpen guneen proiektuak gelditu nahi dituela salatu zuten. «Ustekabean, Foru Aldundiko gobernu berriak, azalpenik eman gabe, Lezoko transformazio gunearen proiektua bertan behera utzi du. Mutrikuko eta Zaldibiako proiektuak, berriz, udalen esku daude eta Mutrikuren kasuan, gobernu berriak zer egingo duen ez dakigu, baina oso kezkatuta gaude», nabarmendu zuten.Proiektu garrantzitsuaEraldaketa guneak baserrien iraupenerako proiektu garrantzitsuak direla azpimarratu zuten: «Epe luzerako inbertsio hauek, milioi bat euro baino gutxiagoko kostea dute. Bertan baserritarrok gure produkzioa eraldatzeko aukera izango genuke».Izan ere, eraldaketa gune horien helburua, «etengabe desagertzen ari diren baserriei irtenbide bideragarria eskaintzea da, teknikoki eskatzen zaizkigun baldintza higieniko-sanitario desproportzionatuei kolektiboki erantzunez, norberaren ekoizpenari balio erantsia emanez, herritarrei kalitatea eskainiz eta sektorearen iraunkortasuna bilatuz».Horri guztiari esker, baserritarren produktuak zuzenean eta bertatik bertara saltzeko aukera areagotzen dutela diote baserritarrek: «Nork bere ekoizpena transformatzea eta bertatik bertara saltzea, ikuspegi guztietatik, ekonomikoa, ingurumenekoa, etikoa eta soziala, bultzatu daitekeen estrategia eta eredurik interesgarriena da. Denok irabazten ateratzen gara».Galderak aldundiariEraldaketa guneen proiektuak ez gelditzeko eskatzearekin batera, hainbat galdera luzatu zizkieten aldundiko arduradunei: «Zein da gobernu berriaren arrazoia eraldatzeko gune kolektiboen kontra jartzeko? Zein da EAJ-PSEren arrazoia eta helburua betiko baserri dibertsifikatuen kontra jotzeko? Zer arazo ikusten dute, baserritarrok gure ekoizpena transformatu eta zuzenean saltzeko aukera sustatzean? Zer sektore babestu nahi du gobernu berriak? Nekazaritza sektorea ala beste sektore eta interes batzuk?».


Bertso eskolak hasi dira Zumaian

Zumaiako Bertso Eskolaren eskutik, astean behin bertsoaz gozatzeko aukera izango dute horretarako gogoa duen herriko umeek. Ostiraletan izango dira eskolak, 17:30etik 18:30era, Foronda kultur etxean.

LH4tik aurrerako neska-mutilek izango dute parte hartzeko aukera, eta DBHkoekin beste talde bat eratzeko asmoa dago. Interesa izanez gero, ostiral arratsaldean azaldu Forondara edo idatzi mezu bat zumaiakobe@gmail.com helbidera.

Gazte eta helduen talde bat ere martxan badago, pixka bat arituak direnekin, eta hamabostean behin elkartzen da Torreberri gaztetxean, astelehenetan, 20:30ean.


Graffiti, break dance, scratch, DJ tailerrak eta abar gaur, egun osoan zehar, Hip Hop Egunean

hip Hop Eguna ospatuko da gaur Hernanin, bosgarren urtez. Goizean tailer mordoska izango dira, era askotakoak, eta bazkalostean goizean ikasitakoak erakusteko aukera izango da. Jaialdia Tilosetan izango da, goizeko 11:00etatik aurrera (euria egingo balu, Biteri kultur etxean egingo litzateke, arratsaldez bakarrik) .

Goizean ikasi

Goizean era guztietako tailerrak izango dira, dantzan eta kantuan ikasteko. Besteak beste, graffiti tailerra, scratch eta DJ tailerra eta break dance tailerra izango dira. Graffiti tailerrean jendeak graffitiaren teknikak ezagutu eta praktikatzeko aukera izango du. Monitore bat izango da laguntzeko eta beharrezko materiala ere bai: spraiak, panelak eta abar. Scratch eta DJ tailerra Scratch eta DJ tailerrean musika jartzeko, nahasteko eta scratchak egiteko teknikak irakatsiko dituzte. Horretarako beharrezko materiala izango da: bi technics plato, musika nahasteko mahaia, soinu ekipoa eta abar. Eta kategoriko maisua izango da bertan: Esne Beltza, Fermin Muguruza eta Selektah Kolektiboko partaidea den DZ ariko da maisu lanetan.

Break dance tailerra

Break dance tailerrean gorputzaren espresioa musika eta dantzaren bidez lantzeko teknikak irakatsiko dituzte. Horretarako ere ez da materialik faltako: sintasola, soinu ekipoa, musika jarriko duen DJa eta abar.

Bazkaria Tilosetan

Eguerdirako jendea gosetua izango da eta atsedenaldia egingo dute bazkaltzeko. Ondoren graffitiak margotzen jarraituko dute eta musika izango da girotzeko.

Arratsaldean jaialdia

Arratsaldean, goizean ikasitakoak erakusteko aukera izango da. 17:00etan hasita DZren eskutik scratch erakustaldia izango da.

Abeslari gazteen tartea

Antolatzaileen esanetan, asko dira Euskal Herrian rap musikaren bidetik abesten hasi diren gazteak, «gutxi dira ordea, jendearen aurrean eta baldintza egokietan, beraiek konposatutako abestiak aurkezteko dituzten aukerak». Hain zuzen, horiei zuzenduta dago arratsaldeko jaialdia, «gustora aritzeko aukera eman nahi diegu». Jaialdiaren ondoren, Aritz Sound System-en eta DZren musikarekin lagunduta, Break dantzarien erakustaldia izango da.

Hip Hop-a

Hip Hop-a 80garren hamarkadan Amerikako Estatu Batuetako auzo txiroetan sortua da. Ideiak eta sentimenduak adierazteko modu bat da eta horretarako hainbat baliabide ditu: raparen bidez, ahozko espresioa lantzen da, break dantzaren bidez, gorputz espresioa, eta graffitien bidez, ideiak eta sentimenduak irudi bihurtzen dira.


Cannesen eta Berlinen saritutako pelikulak, Zinemaldian ikusgai

'Amour' (Michael Haneke) eta 'Cesare deve morire' (Paolo eta Vittorio Taviani) filmak Zabaltegi Perlak sailean izango dira lehian. Bertolucciren eta Ken Loachen azken lanak ere ikusgai izango dira.

Ohi den bezala, nazioarteko zinema-jaialdi garrantzitsuetan ikusi ahal izan diren pelikula onenetako batzuk aurkeztuko dituzte Donostiako Zinemaldiaren 60. edizioan.

Zehazki, Cannesen eta Berlinen saritutako filmak izango dira aurten programan: Amour Michael Haneke zuzendariaren lana, eta Cesare deve morire Paolo eta Vittorio Taviani zinemagileen azken pelikula. Guztira, nazioarteko jaialdietan parte hartu duten 12 film ekarriko dituzte Donostiara.

Halaber, Bernardo Bertolucci, Oliver Stone eta Ken Loach zinemagileen azken filmak ikusteko aukera ere egongo da irailaren 21etik 29ra bitartean egingo duten Zinemaldiaren 60. edizioan.

The Angels' Share da Ken Loach zuzendariaren azken lana, eta Cannesen epaimahaiaren saria eskuratu zuen. Bernardo Bertolucci italiarrak, aldiz, Io e te aurkeztu zuen bertan. Oliver Stone zuzendari ezaguna, gainera, Donostian izango dugu aurten, Savages lana aurkeztu eta Donostia saria jasotzeko.

2012ko edizio honetan Donostia saria eskuratuko duen beste izarretako batek ere filma aurkeztuko du sail horretan, Tommy Lee Jones aktoreak Hope Springs azken lana ekarriko baitu Donostiara.

Javier Krahe, lehiaketatik kanpo

Zabaltegi Perlak sailaren barruan, lehiatatik kanpo, Hau ez da Javier Kraheren bizitza pribatua dokumentala aurkeztuko dute Ana Murugarrenek eta Joaquin Trincadok.


8.661 lagunek eman dute izena Osakidetzaren LEPean inskribatzeko lehen egunean

Erizaintza, Erizaintza laguntzailea, Administrazia eta Zeladore kategoria profesionaleetan eman dute gehienek izena. Azterketak maiatza eta ekaina artean egingo dituzte.

Euskal Osasun Zerbitzuak atzo, ostirala, ireki zuen 2016-2017 ekitaldiko Osakidetzaren Lan Eskaintza Publikoan (LEP) izena emateko epea. Eta 8.661 lagunek eman dute izena lehen egunean.

Interesdunek hilabeteko epea (martxoaren 16ra arte) dute izena emateko Osakidetzaren webgunean.

Erizaintza, Erizaintza laguntzailea, Administrazia eta Zeladore kategoria profesionaleetan eman dute gehienek izena.

Hemen daukazue LEPan izena emateko dokumentua.

Bestalde, badaude lan eskaintza publikoan jasotako lanbide kategorien oinarri bereziak, baita haietako bakoitzari dagokion gai zerrenda ere.

Gainerako kategorietako hautaproben deialdia datorren astean argitaratuko dute.

Guztira, 3.335 lanpostu eskainiko dituzte, ia lanbide kategoria eta espezialitate mediko guztietakoak, eta azterketak maiatza eta ekaina artean egingo dituzte.


Mobilizazioa eta instituzioak

Mobilizazioaren unea da orain Katalunian, gero gerokoak. Diadak erakutsiko du gizarte katalan soberanistaren indarra, orain arte prozesu independentistaren akuilurik garrantzitsuena. Alde horretatik arrakasta segurtatua dago, batez ere azken lauzpabost urteetako kalearen eremua soberanista delako erabat. Unionismo espainiarra erabat marjinala da kalean eta ateratzen den bakoitzean, honek bere helburu bateratzaile edo menderatzailearen irudia kaskartu besterik ez du egiten.

Datorren astean esparru instituzionalaren txanda izango da eta Kataluniako Legebiltzarrak azaroaren 9ko kontsulta babesteko Kontsulta legea onartuko du hilaren 18 edo 19an, 135 parlamentaritik 107ren babesarekin. PSCk azaroaren 9ko kontsulta babesten ez badu ere, Kontsulta Legea bai. PP (19 eserleku) eta Ciutadans (9) aurka dira. Ordurako ezaguna izango da Eskozian gertatutakoa. Han independentistek irabaziz gero, hauspoa itzela izango da.

Iraileko azken hamabostaldian Generalitateak ofizialki deituko du azaroaren 9ko kontsulta eta, berehala, Espainiako Gobernuak inpugnatuko du, legezkoa den ala ez esatea Auzitegi Konstituzionalaren esku utziz. Honek azkar ebatzi beharko du, eta denak adierazten du Kontsulta Legea legez kanpo utziko duela.

Laugarren urratsa, obeditu ala ez erabaki beharra. Gaitza dirudi kontsulta egitea baldintza horietan eta ez bakarrik CDC eta Masen ausardia kontuengatik, mugimendu soberanistari, fase honetan, kontsulta Espainia atzerrian deslegitimatzeko tresna gisa erabiltzea komeni zaiolako baizik. Independentziarako giroa asko elikatu behar du oraindik eta horretarako, orain arte bezala, elikatzaile garrantzitsuena Espainiaren ezetza da. Ez da oraindik desobedientzia instituzionalaren unea iritsi eta batek daki helduko den ere ez. Goiz da halakoez jarduteko, besteak beste, Espainia ez delako bakarrik debekura mugatuko eta eskaintzaren bat ere egingo duelako. Edonola, komeni da Xavier Sala i Martí ekonomialari katalanaren hausnarketa aintzat hartzea: ezin da sarri desobeditu, behin izan behar da eta ondo hautatua, bestela Espainiak instituzio autonomo gabe uzten bazaitu, nork aldarrikatuko du gero independentzia?

Gero eta indar handiagoa hartzen ari den hipotesiari jarraika, beraz, hauteskunde autonomikoak aurreratzeko unea litzateke; eta hemen bai, CDCk erabaki beharko du ERCrekin batera osatutako zerrendan independentziarako eskaintza argia egin ala ez. Dirudienez, hori izango da une giltzarrietakoa eta CDCk bere etorkizuna du jokoan, zeresanik ez Pujol auziaren ondoren.

Bitartean, kontsultaz haragoko bizitzak aurrera darrai eta Generalitateko ekonomia sailburu Andreu Mas-Colell aho txikiarekin esaten ari da urte bukaeran kaudimen arazoak izango dituela. Gaur egun, zein instituziok ez, ezta? Egia, baina gatazka instituzionaleko giroan, Espainiak bapo baliatuko du egoera hau Masen Gobernua estutzeko eta herritarren artean beldurra barreiatzeko. Espainia ez da ia erantzuten hasi, baina hasiko da, bai azenarioarekin eta baita egurrarekin ere.

Eskozian baietza hasi da irabazten inkestetan. Zalantzan direnen botoekin irabazi edo galduko dute independentistek azken orduan eta, dirudienez, justu-justu. Edinburgon ez da ikusi herritarren mobilizazio erraldoirik, prozesu independentistaren motorra SNPren gobernua izan da. Eta honen helduleku garrantzitsuenak, kontserbadore ingelesei kontrajarriz, ongizate gizartea, ikuspegi soziala eta ekonomiaren neurri bateko kontrol publikoa. Irabaztekotan oinarri horiekin irabaziko du Salmondek. Euskal lurretan aktore baino so-egile garen une zehatz honetan, prozesu arrakastatsuagoetatik ikasteko aukera bikaina da.


Zumaiako Futbol Taldeak Pulpoko jubenil taldea animatzen du

Zumaiako Futbol Taldeak Pulpoko jubenil taldea animatu nahi du eta sorte onena opa dio egun hauetan jokatuko duen Espainiako Txapelketako fase finalean. Aupa Pulpo!! !


Sirian eraso bat abiatzeko baimena eskatuko dio Obamak kongresuari, "dena prest" badu ere

19:15ean zen hastekoa adierazpena baina ordu erdiko atzerapenarekin hasi da. AEBetako presidenteak esan du beharrezkoa dela kongresuan eztabaidatzea, nahiz eta kongresuaren baimenik behar ez duen. Al-Assaden gobernuari eraso ez egitekotan AEBek emango luketen mezuaz galdetu du, eta gaineratu herrialdeak "eredu" izan behar duela. Bideoa: Obamaren hitzaldia.

Barack Obama Amerikako Estatu Batuetako presidenteak "dena prest" du "edozein unetan" Sirian eraso militar bati ekiteko, baina kongresuan eztabaidatuko dute aurrena. Hala jakinarazi du Obamak berak, Etxe Zurian eginiko agerraldi batean. Esan du armada prest dagoela erasorako eta Obama bera ere prest dagoela agindua emateko, baina ganberan eztabaidatu nahi du aurrena: "Ez dut Kongresuaren baimenik behar erasoa agintzeko, baina ez dut egingo". Kongresua irailaren 9an itzuliko da lanera, eta, beraz, atzeratu egingo da erasoa.

Kongresuko kideei baimen hori gaurtik bertatik hasi zaie eskatzen Obama. Esan du "demokrazia konstituzional zaharrenak" direla AEBak, eta gaineratu "herrialdearen indarraren erroa" ez dagoela indar militarrean, ematen duen ereduan baizik. Hala, Obamak galdetu du: "Zein mezu emango dugu onartzen badugu diktadore batek bere herritarrak gasez hiltzea?". Gaineratu du AEBek ez dutela eta ezin dutela "ezikusiarena" egin Damaskon abuztuaren 21ean gertatutako eraso kimikoarekin.

Hainbat lagun elkartu dira Etxe Zuriko kanpoaldean, Obama Siriari buruzko adierazpen bat egitekoa denean. 19:15ean zen hitzartzea hastekoa, baina Obama oraindik ez da agertu. Etxe Zuriko iturrien arabera, AEBetako presidenteak ez du iragarriko eraso militarraren hasiera.

Obamak hitzaldia bukatu eta berehala hasi dira erreakzioak. Besteak beste, David Cameron Erresuma Batuko lehen ministroak Twitter sare sozialean idatzi du "ulertu eta babestu" egiten duela Obamaren erabakia.

Eraso "mugatua"

Atzo eginiko agerraldian, oraindik erabakirik ez duela hartu esan zuen Obamak, baina jada zehaztu zuen "aukera anitz" aztertzen ari badira ere ez dutela soldadurik bidaliko Siriara, eta berriz esan zuen erasoa denboran eta tokian "mugatua" izanen litzatekeela.

Bestalde, abuztuaren 21ean Damasko kanpoaldean eginiko eraso kimikoa aztertzen izan diren Nazio Batuen Erakundeko behatzaileak gaur joan dira Siriatik, eta Rotterdameko (Holanda) aireportura heldu dira. Hala jakinarazi du Arma Kimikoen Debekurako Erakundeko bozeramaile Michael Luhanek.

Behatzaileen asmoa zen gaur bertan NBEri txosten bat helaraztea, jasotako informazioaren lehen balorazioa eginez. Ez dute hala egingo, eta analisi zientifikoak egin arte itxarongo dute balorazioak egiteko.

Balizko eraso baten aurka mintzatu da gaur ere Vladimir Putin Errusiako presidentea, eta Obamari zuzendu zaio. Esan dio, Bakearen Nobel saridun den heinean, eraso militar batek eragin ditzakeen biktimengan pentsatzeko. Sirian esku hartze militar bat abiatzea erabaki aurretik, "oso ongi" pentsatzeko esan dio Putinek, eta oroitarazi AEBek eginiko beste esku hartze batzuetan —Afganistan eta Irak aipatuta— ez dutela bakea ezartzea lortu.


Goierritarra 205. zenbakia

Irudian klikatu zenbakia deskargatzeko

Goierritarra 205. zenbakia (2001/07/20)

Gai nagusiak:

Hamabostaldian nabarmen: Beasainen osasun-zentro berria eraikiko da

Mikel Uribe ertzaina hil dute atentatuan

Txandaka: Ipurdia galdu beharrik. Alaitz Sarasol

Kate Motzean: Javi Carrizo

Sara Cozar, Goenkaleko Miriam. Ordizia

Ordiziako Santa Ana jaiak. Egitaraua

Xabier Insausti Ordiziako apaiz gaztea. Ordizia

Lau goierritar Lenin mendira. Mendia

Kirola: Mikel Martikorena, 100 kilometrotako lasterketan bostgarren

Kirola: Oier Romero ordiziarra lan praktikak egitera Austriara joan eta bertan errugbian jokatzen aritu da. Errugbia

Iritsi direla Santa Ana jaiak. Ordizia

Lazkao Benin eraikiz. Lazkao

Udako kirol ikastaroak. Ataun

Zegamako San Bartolome jaiak. Egitaraua

Herriaren etorkizuna aztertzeko urratsak. Idiazabal

Ausa-Gazteluko indusketarako deialdia. Zaldibia

Aurtengo udal aurrekontuan inbertsioetarako dirutza handia. Ormaiztegi

Andramari festak prest. Zerain

Herriko jaiak, abuztuaren 12tik 17ra. Gabiria

Jubilatuen eguna. Mutiloa

Beasaingo futbol taldearen aurkezpena. Beasain

Kilometroak 2001. Beasain

Fotozaharra: 1970eko Ordiziako jaiak


Euskal Burdinaren Museoa gertutik ezagutzen, Arrasate Herri Eskolari esker

Arrasate Herri Eskolakoek txangoa antolatu zuten joan den aste bukaeran Legazpira, Euskal Burdinaren Museoa bisitatzeko asmoz. Lehenengo mendi buelta egin zuten eta gero, umeek zein gurasoek, museoa gertutik ezagutzeko aukera izan zuten: "Eguraldia lagun, giro ederrean ibili ginen", adierazi dute.


Igande goizaldean izotza botako du Araban, eta abisu horia ezarri dute

Gasteizen zero azpitik gradu 1eko tenperatura minimoa espero da, eta Guardian zero azpitik 2 gradu.

Igande goizaldean izotza botako du Araban, eta Eusko Jaurlaritzako Larrialdi eta Meteorologia Zuzendaritzak abisu horia ezarri du 00:00etatik 10:00etara. Horrela, litekeena da izotz txikia botatzea lurralde historikoko txokoetan.

Euskalmetek jakitera eman duenez, Gasteizen zero azpitik gradu 1eko tenperatura minimoa espero da, eta Guardian zero azpitik 2 gradu.

Igandean hodeiak desagertzen joango dira orduak pasa ahala. Iparraldean gehiago kostatuko zaio, eta litekeena da arratsaldera arte guztiz ez garbitzea, batez ere ipar-ekialdean. Hegoaldean, ostera, azkarrago garbituko du, baina behe-lainoak eguerdira arte eutsi diezaioke.

Haizeak ekialdetik ahul joko du, eta seguruenik gauean berriz botako du izotza Arabako txokoetan. Tenperaturek ez dute aldaketarik izango, behe-laino trinkoagoa izango den tokietan salbu.


Deba eta Donostia artean gaueko trena jartzeko eskatuko du PSE-EEk Legebiltzarrean

"Deba eta Donostia arteko zatia da bakarra gaueko tren zerbitzurik ez duena". Hori dela eta, PSE-EEk asteburutarako eta ekitaldi berezitarako tren ordutegia zabaltzeko eskatuko du Eusko Legebiltzarrean, horrek Eusko Jaurlaritzari zerbitzua indartu dezan galdegin diezaion.

Zarauzko Hitzan eman dute honen berri. Hemen irakurri dezakezue.